qundao/data-zh-poetry huggingface dataset:
辛未初秋移寓阜成门内上冈新居有小园树石之趣题壁四首·其二
作者：阮元
朝代：清
体裁：七言律诗

春来未及海棠颠，接引繁花可半年。松菊雅逢秋士健，枣梨低待小儿悬。遮廧薜荔披风密，压架藤萝漏月圆。更与梧桐添绿影，芭蕉潇洒竹便娟。
辛未初秋移寓阜成门内上冈新居有小园树石之趣题壁四首·其四
作者：阮元
朝代：清
体裁：七言律诗

二百卷排新著书，高斋插架见经郛。读碑结习成迂论，修史深情向旧儒。老圃客来秋径外，西山青到石台隅。墨庄子弟如相问，写与诗篇抵画图。
辛酉腊月朔入山祈雪即日得雪出山过诂经精舍访顾千里臧在东用去年得雪诗韵
作者：阮元
朝代：清
体裁：古风

残岁山峥嵘，陈迹两年合。峰峦泄春气，一雪复成腊。空谷无行人，白光冻千衲。出山入精舍，拂衣花满榻。延宾有陈蕃，下车愧卫飒。煮茶说群经，郑志互问荅。登楼对南屏，还见去年塔。颓云泼墨浓，图中认王洽。抚景触愁怀，乡园户空阖。慈竹压墓门，风雪定纷杂。
辞雷塘墓庵
作者：阮元
朝代：清
体裁：古风

孤云恋林薄，新霜被草根。西风吹落日，闇淡沈平原。此时庵中人，逝将去墓门。百念伤中肠，哀哉复何言。枯僧留丙舍，寂寞依晨昏。待尔清磬声，通我梦寐魂。我昨忧且病，息影居丘园。岂不眷松楸，当怀王事敦。感此出处间，一一皆君恩。雪涕竟长往，浩然乾与坤。
过丰湖书院
作者：阮元
朝代：清
体裁：五言律诗

行过丰湖上，如游隐士乡。桥通钓鱼艇，山抱渎书堂。竹影皆依水，蕉阴亦满墙。几人来寓此，足以散清狂。
过临淄县齐侯墓
作者：阮元
朝代：清
体裁：七言绝句

毕竟仍存土一抔，邱明晏子两春秋。可怜上古无书籍，何处青山葬爽鸠。
过井陉关
作者：阮元
朝代：清
体裁：五言律诗

汉将论兵处，轺车竟往还。背分绵蔓水，心壮井陉关。柏柴斜阳淡，榆门古意閒。何边曾赤帜，四顾叹青山。
过以濯河
作者：阮元
朝代：清
体裁：七言绝句

行过山巅又水涯，山桃红褪柳抽芽。连村万树堆春雪，都是梨花频果花。
过会同
作者：阮元
朝代：清
体裁：五言律诗

近夜中秋月，沅州与靖州。山围百蛮静，月照五溪流。黔水连疆去，吾家旧绩留。昔年受降处，八十六回秋。
过华不注山
作者：阮元
朝代：清
体裁：七言律诗

两年山下记行踪，秀泽单椒磴百重。南渡济流初起岳，北离岱麓独成峰。三周人与车声远，九月秋如画色浓。不是明湖开晓镜，鄂跗谁照碧芙蓉。
过合肥见陆广文出示文集谈杭州旧游
作者：阮元
朝代：清
体裁：七言律诗

廿载才名博此官，省君清兴甚相安。著书绝胜芙蓉镜，却病无过苜蓿盘。旧日池亭如古迹，故人诗卷得新刊。劳劳似我君休问，试捋霜髭付与看。
过密县
作者：阮元
朝代：清
体裁：五言律诗

郐郑风诗在，今来溱洧閒。云生风后岭，日落大騩山。俭俗皆陶穴，愚民不秉蕳。最怜春麦短，地褊食尤艰。
过密县
作者：阮元
朝代：清

郐郑风诗在，今来溱洧间。云生风后岭，日落大騩山。俭俗皆陶穴，愚民不秉蕳。最怜春麦短，地褊食尤艰。
过寒婆径
作者：阮元
朝代：清
体裁：七言绝句

泉石清凉云雾深，非风非雨气萧森。世人春梦知多少，须向寒婆径里唫。
过平乐
作者：阮元
朝代：清
体裁：五言律诗

冻雨洗截壁，残雷殷远山。时当九秋后，人在万峰间。晚稻巳再熟，溪渔偏独閒。喜看民气静，馀意慰诸蛮。
过开化天生桥题名刻石
作者：阮元
朝代：清
体裁：古风

大道何平平，到此已万里。谁知坦途下，横贯巨川水。溪深岸愈高，绝壁水面起。惟此两壁巅，相接复相抵。此桥真天生，百步平若砥。桥边勿驻足，亦勿俯而视。临深知其危，奔流浩无底。问水何所归，百里即交阯。谕蜀马相如，题名难到此。
过普陀宗乘须弥福寿二庙
作者：阮元
朝代：清
体裁：五言排律

武列多秋水，东流石梃峰。都纲如小邑，大藏尽高墉。丹壑方千尺，香台叠七重。石门双白象，金屋九黄龙。楼曲层层起，栏回面面逢。铁旗轻似羽，铜铎响于钟。藩部膜为拜，诸天玉作容。晚来边月满，孤塔出青松。
过桃花岭
作者：阮元
朝代：清
体裁：七言律诗

白云横绝万峰齐，更踏东峰向岭西。掉臂巳过白云上，回头尽见万峰低。何年道士栽桃树，终古征人散马蹄。我向东瓯催战舰，封关那用一丸泥。
过海州板浦吊淩次仲教授
作者：阮元
朝代：清
体裁：五言律诗

山海应如旧，斯人世已无。因文明礼乐，本孝砺廉隅。耐久真成友，成名定作儒。那堪三十载，到此式君庐。
过淝水
作者：阮元
朝代：清
体裁：七言绝句

禹贡东陵尔雅收，清流关直到扬州。请看淝北淮南路，此是东陵西起头。
过清镇安平县
作者：阮元
朝代：清
体裁：五言律诗

山阻舟车废，溪深阡陌长。荍花秋雪白，稻叶晚云黄。谷贱农翻拙，蚕兴织已忙。教民栽橡栗，竟欲抵柔桑。
过潇湘合流处
作者：阮元
朝代：清
体裁：古风

零陵城边黄叶渡，柳侯祠前多竹树。布帆无恙挂西风，正是潇湘合流处。潇湘秋水彻底清，碧山如黛照波明。随波转望忘世情，翠鸟趁鱼时一鸣。
过瀛台见秋荷盛开
作者：阮元
朝代：清
体裁：七言律诗

妙莲花界净浮沤，翠盖仙茎露未收。八部香严会龙海，万真飞舞下麟洲。光明涌现云霞色，清浅折成珠玉流。百丈虹梁平跨去，人间天上共新秋。
过珠湖草堂用自题射鸭图旧韵二首·其一
作者：阮元
朝代：清
体裁：古风

扁舟入珠湖，帆共湖云飞。浦溆自回绕，蒲柳相因依。破暑得微凉，轻风生葛衣。忆与草堂别，七年今始归。群从昆弟来，欣然意无违。羡君远城郭，萧然无是非。
过珠湖草堂用自题射鸭图旧韵二首·其二
作者：阮元
朝代：清
体裁：古风

鸥鹭狎湖水，不向江外飞。泛泛蘋藻间，烟波常相依。群从掉湖月，夜披白苧衣。念我宦游人，故里偶一归。在外十九年，情伪尚多违。相念且相勉，行年应知非。
过电白温泉题僧壁二律·其一
作者：阮元
朝代：清
体裁：五言律诗

山光横电白，地脉出温泉。一水自功德，上池常净圆。大牙今再到，弹指又三年。僧说天台寺，遥遥省旧缘。
过电白温泉题僧壁二律·其二
作者：阮元
朝代：清
体裁：五言律诗

此间大雪节，花放小桃枝。况有温泉气，浑如春暖时。昔僧曾白脚，踏雪上峨嵋。我亦忆残腊，冷泉亭外诗。
过端州羚羊砚石峡
作者：阮元
朝代：清
体裁：七言律诗

千里青山百道舟，合流一峡在端州。会齐万派清泉眼，润透三岩腻石头。灵障磨开天不惜，慧根凿破尔应愁。羚羊有角成何迹，莫向诗禅捉摸求。
过苍山第十五峰下登杨升庵写韵楼又至大云堂外观龙女花
作者：阮元
朝代：清
体裁：七言绝句

十五峰前洱水涯，旧楼还是野僧家。楚雄垂柳不堪折，折得一枝龙女花。
过谢氏东山
作者：阮元
朝代：清
体裁：七言律诗

云水东山春放船，谢公裙屐忆当年。苍生寄托伤温浩，青史功名冠石玄。扪虱有人知唳鹤，围棋无暇笑投鞭。始凝残墅今何处，惟听风泉似管弦。
过青石梁用陈云伯顾郑乡倡和诗韵
作者：阮元
朝代：清
体裁：古风

盘龙身蜿蜒，飞凤翼腷膊。山势虽雄奇，非人终寂寞。庚庚青石梁，迹阻心惊愕。畴能驱轮毂，上与石相搏。汉晋久恢张，金元亦礌硌。疑是乌桓开，或为慕容凿。山脉向东走，象纬测外博。盘旋登领脊，攀援上肩膊。碍马删枯槎，滑足塞清汋。客嗟行路难，人减游山乐。及其升高梁，泼眼顿挥霍。南山与北山，万壑低于脚。白云参错之，一一起垠堮。山光翠太浓，天色青转薄。仙灵定来往，虎豹敢腾攫。是时秋八月，西风寒始作。塞雁向阳飞，蕃马思北跃。去来挈吟侣，骧首倚寥廓。吴山吾管领，四载住城郭。春游嫌驺从，夜景阻筦钥。纵有得句时，但向梅花索。顾陈诗并好，山林复台阁。披图想塞垣，心旌共悬度。快哉度此梁，心胸屡开拓。语险山失奇，笔锐石将削。我朝合中外，威德连北幕。四十九藩臣，奔走惧少却。逾兹兴桓岭，振以尼山铎。三秋驻翠䍐，万象呈溪壑。辇道仰郁盘，马埒远连络。金根天子车，阴羽王会鹤。高山作康之，周雅歌桓酌。御气通虹梁，岂复有虎落。所以轮蹄铁，日与石火烁。今年秋气早，霜月巳弦魄。回思癸丑秋，十年事犹昨。天外多剑峰，依然砺青锷。诗人复归来，得句定各各。行吟涉滦水，如嵩绕伊洛。梁上云漫漫，梁下波漠漠。
过马鞍岭
作者：阮元
朝代：清
体裁：古风

林薄无疏影，川谷莽回互。崖转得新蹊，已惜忘旧路。延缘入东谷，狭岭讵可度。盘磴引高情，飞泉入危步。停策如据鞍，双谷兼盼顾。沉云散灵风，万石尽豁露。伽蓝远扑地，蒙茸翳春树。宿心既申写，景物相昭遇。徘徊下层峦，岭脊难久驻。
过黄县
作者：阮元
朝代：清
体裁：七言绝句

风软平田不动尘，柳梯麦甲总宜人。行过百里东莱路，来看黄腄雨后春。
过黄平登飞云岩再用壶中九华韵
作者：阮元
朝代：清
体裁：七言律诗

罗浮海上合云峰，又逐天风向远空。已掠桂梧过岳麓，又飘兰芷入黔中。云能化石山形覆，石复成云水气通。惜未东岩看瀑去，祗听幽涧漱玲珑。
近华浦大观楼新立石柱水志
作者：阮元
朝代：清
体裁：七言律诗

云影天光四面青，高楼栏外比沧溟。滇池净拭琉璃界，华岭平开翡翠屏。欲使万村同水利，先教丈石立渊渟。浦前刻碣题名处，远想焦山瘗鹤铭。
述职后谒昌陵回粤七月度梅岭再叠梅岭旧韵一首
作者：阮元
朝代：清
体裁：五言律诗

春渡浈江水，秋旋庾岭关。新恩咨桂海，沉恸哭桥山。君圣初行健，臣衰不敢孱。朝廷有声教，仍秉德威还。
送春日去桂林
作者：阮元
朝代：清
体裁：七言律诗

人在天涯送远春，远春还送欲归人。风光渐埽缠绵雨，云水原随淡宕身。玉笋峰多通桂驿，木兰舟小望榕津。秪怜花事成狼藉，那有残红上绣茵。
送春日去桂林
作者：阮元
朝代：清

人在天涯送远春，远春还送欲归人。风光渐扫缠绵雨，云水原随淡宕身。玉笋峰多通桂驿，木兰舟小望榕津。祇怜花事成狼藉，那有残红上绣茵。
送赵介山殿撰李墨庄舍人奉使册封琉球
作者：阮元
朝代：清
体裁：七言律诗

同是中朝第一流，云螺彩蟒拂麟洲。状元风度今庄叔，才子神仙旧邺侯。四月西湖留驻节，万人南海看登舟。翰林盛事知多少，如此乘风乃壮游。
选楼蜡梅
作者：阮元
朝代：清
体裁：七言绝句

六载游踪未到家，春时每忆选楼花。今年得在楼前过，黄蜡梅开鬓也华。
途中小雨
作者：阮元
朝代：清
体裁：七言绝句

春来何处不风沙，小雨才能醒麦芽。出见野田憔悴色，愧教庭院日浇花。
道光癸未正月廿日余六十岁生辰时督两广兼摄巡抚印抚署东园竹树茂密虚无人迹避客竹中煮茶竟日即昔在广西作一日隐诗意也画竹林茶隐图小照自题一律
作者：阮元
朝代：清
体裁：七言律诗

万竿修竹一茶垆，试写深林小隐图。岂得常閒如圃老，偶然兼住亦庐吾。传神入画青垂眼，揽镜开奁白满须。二十馀年持使节，谁知披卷是迂儒。
道光癸未状元为广东吴川林召棠报至粤越华粤秀两书院院长同称喜复用三元诗韵一首
作者：阮元
朝代：清
体裁：七言律诗

文运三元西粤开，几年连向粤东来。七千里外频闻喜，八十年中间出才。岭海番禺承旧第，吴川水月起高台。诸君说我多桃李，五管春风见六回。
道光辛巳恩科兼摄广东巡抚监临事和德文庄公乾隆庚寅监临试院中旧扁诗韵题甲子浙闱试院煎茶诗卷中
作者：阮元
朝代：清
体裁：七言律诗

珠江试院药洲旁，又看茶煎第一纲。三榜连元期两省，五传登第喜同堂。清风满座隔帘影，明月照人闻茗香。一十八年成老辈，放闱还到少年场。
避暑
作者：阮元
朝代：清
体裁：古风

路出苍梧中，节气过大暑。川途已苦热，况复日当午。近岸得茂林，篱落成小圃。修竹高逾楼，老柚密如户。可识绿阴中，幽翳胜栋宇。愿凉风暂清，计曰暑将处。西山暮起云，挂帆向前浦。欲添溪上波，须听今夜雨。
邕江舟中
作者：阮元
朝代：清
体裁：古风

邕州古岩畺，据江以为堑。五管此最遥，按部驻亦暂。勾当军事毕，江船欲东帆。论程尚逾千，计月已盈三。十万大砚山，两岸排成磡。参差谁位置，玲龙匪雕錾。绝似金锡镕，猝投寒水蘸。遂使天工成，不受人力欠。空洞能藏舟，通罅亦系缆。岩怪心屡惊，穴多目费瞰。屏列滴苍翠，深青或扬绀。吾乡得其一，唫者必泛滥。叹此奇峰多，蛮荒自埋陷。屈指古画家，未见亦可憾。归途抵胜游，已足系思念。况有木棉花，千树极红艳。野庙鹧鸪啼，深林苦竹暗。落日西山平，春风一江澹。
那东甫同年由广东奉使过浙赋赠
作者：阮元
朝代：清
体裁：七言律诗

使君旌节驻杭州，民说公孙尚黑头。铃阁竟如同馆住，弓韬间为入吴收。山中办贼蛮烟净，湖上联吟春水柔。四十年华五离合，几多欢喜几多愁。
邹县谒孟庙晚宿孟博士第中
作者：阮元
朝代：清
体裁：七言律诗

霸王代谢百年间，夫子风尘又辙环。若使灵台开晋国，岂能秦石上邹山。遗书赖有邠卿校，古庙惟馀博士閒。今夜断机堂外住，主人镫火照松关。
重九夜过端州
作者：阮元
朝代：清
体裁：七言绝句

雨后秋风尚未凉，半轮斜月认重阳。浓浓云气瀼瀼露，到处山田晚稻香。
重九日登禄丰之鳌头峰得伊莘农中丞寄赠登鳌诗即荅
作者：阮元
朝代：清
体裁：古风

浪花卷出青鳌头，旧句曾记天台游。今来青鳌头上立，一览六诏边关秋。远山叠若大波起，鳌足不动凌沧洲。去年黔山过重九，老鹰崖上吟诗走。诗如健翮但鏖风，那解情怜菊花酒。今年鳌背宜亦诗，我诗未得君先之。挥毫直似钓鳌手，一饵飞过昆明池。我与老鳌共霜节，君亦与鳌成久别。君昔曾收渤海纶，我衰喜解南�热。会当回首谢詹何，策马苍山看秋雪。
重九日登黔西老鹰崖
作者：阮元
朝代：清
体裁：古风

朝朝尽绕青山走，已有文书到心手。忽然直上老鹰崖，蓦想今朝是重九。老鹰摩霜下晴空，危巢即在悬崖中。此间祗许飞鸟过，何年人迹西南通。百丈一盘十丈一折，愈折愈高且盘且歇。负牵双引竹舆竿，石火迸生马蹄铁。衰翁颇羡据鞍人，廿里高崖竟登越。登高难遇重九时，重阳难得登高诗。今朝无意巧相并，作诗应寄家人知。此间峰峦远比岭南大，节候未较江南迟。皇华一洗园圃气，野菊挂崖开瘦枝。
重九曲靖道中
作者：阮元
朝代：清
体裁：七言律诗

边地西风早见秋，今年重九又东游。登高佳处竞鞭马，待穫閒时多卧牛。驿路正当千里远，农田全是十分收。黄花纵好不相赏，饱看黄云到贵州。
重修承华圃教场阅武
作者：阮元
朝代：清
体裁：七言律诗

柳营旧是沐家场，今日重修景武堂。坐榻颇宜依大树，射屏还与种垂杨。池边共遂为鹅愿，阶下还凝画戟香。旗偃梅花军士散，吟鞭归去又斜阳。
重游青田石门观瀑布
作者：阮元
朝代：清
体裁：古风

石阙开双扉，未登心巳羡。沿溪溯潺湲，越谷望䓤茜。飞流百仞上，先向林表见。敢拜天绅垂，畴与白龙战。曳影澄潭凉，触石生衣溅。雨馀情弥壮，风定势犹旋。疏响静凡喧，摇光引清眩。兹来春夏交，山花落如霰。重游意更洽，坐久心逾眷。安能搆岩栖，聊息水程倦。
重阳泊天津登芥园小楼
作者：阮元
朝代：清
体裁：五言律诗

树老寒蝉断，斜阳独倚楼。浮云连渤海，新涨下漳流。挽粟能归庾，来船任触舟。回帆天气好，秪是已深秋。
重题秋江载菊图卷·其一
作者：阮元
朝代：清
体裁：七言绝句

霜满蒲帆风满窗，金焦山色碧双双。今年添得诗中画，我与黄花同渡江。
重题秋江载菊图卷·其二
作者：阮元
朝代：清
体裁：七言绝句

莫嫌秋淡魏公家，载入江南瘦影斜。花自无言人自淡，肯教心事不如花。
野云处士种柳万柳堂自作图卷属题
作者：阮元
朝代：清
体裁：七言律诗

丰台何处有廉家，偶指城南忆竹垞。处士夙缘还种柳，诗人微笑共拈花。商量水外千行密，点染图中一道斜。知是野云深意在，城东欲学李西涯。
野鹤群
作者：阮元
朝代：清
体裁：七言律诗

忽惊林杪白纷纷，廿鹤盘飞自结群。湿羽昆池嫌滞雨，振翎华麓快晴云。高吭引和清相应，众翅抟风飒可闻。能舞终怜园内鹤，褊■肯向鲍参军。
金井梧桐歌
作者：阮元
朝代：清
体裁：古风

老凤夜啄青琅玗，露华飞湿金井阑。美人倚瑟愁不弹，碧纱如水生夜寒。夜寒缺月下金井，玉绳斜绕银床冷。井波无声涩修绠，秋风摇动梧桐影。馆娃酒醒扶头归，促管繁筝烛十围。却下绣帘遮不住，栖鸦惊向隔林飞。
金华夜泊
作者：阮元
朝代：清
体裁：五言律诗

百里春风满，群帆莫色横。远山连野烧，淡月下滩声。塔影自孤直，津头将二更。千家尚灯火，迟我婺州城。
金华试院宋自公堂后双古柏
作者：阮元
朝代：清
体裁：古风

自公堂后双古柏，六百馀年老宋客。蟠根郁律透重泉，生气勃然出堂脊。一株轇轕纹节转，一株皮厚腹中�。等閒莺燕不敢来，绝顶花雕刷寒翮。瓦沟残日落青子，苍鼠奋髯啖其液。此堂支柱多古碍，乾道七年魏王宅。汤阴恶桧刳不尽，巩洛松楸种何益。此柏幸栽节度家，颇有清香凝画戟。徒恨苔身长百尺，未与冬青树争碧。堂阴谁可话畴昔，六碑首问熙宁石。
镇远行台在镇阳江上江即潕水也后倚石屏山东横大石桥桥南岸即中元洞洞之上又有一亭东向川途余题扁曰上元亭
作者：阮元
朝代：清
体裁：七言律诗

镇阳江外四山青，拥列悬崖石似屏。晓起迟看东岭日，暮来少见北垣星。当关兰锜严兵卫，登岸牂柯證水经。为爱桥南岩洞好，凭高题出上元亭。
门生屠琴坞以翰林改宰仪徵翁覃溪先生倡咏饯送遂亦以诗赠行
作者：阮元
朝代：清
体裁：古风

展我泰华碑，磨我八砖研。苏斋倡吟篇，旧友共相饯。屠君正壮年，出宰我乡县。乡县尚不陋，长江绕芳甸。近者集盐艘，民风少为变。枭徒颍泗来，小斗竟如战。我昔谋增兵，请者议未善。为此多隐忧，保障匪易见。我早识屠君，洸洸吴越彦。清名满湖海，高文冠翰院。百里非庞才，帝欲使之练。孰意赤紧州，巧得颜谢选。学者所设施，岂与俗最殿。循吏宋汝阴，亦入儒林传。苏斋敦勉之，古谊深眷眷。我岂无赠言，力行在无倦。履之而后艰，折狱言难片。我于浙士民，拊循讵能遍。惟不负乃心，或不报于面。今日春明门，花前竞吟宴。海棠思召伯，鸣琴慕子贱。行矣春江潮，勿为瀛洲恋。
门联
作者：阮元
朝代：清
体裁：联

三朝阁老；一代伟人。
门联
作者：阮元
朝代：清
体裁：联

三朝阁老；九省疆臣。
阅洞庭水师毕登岳阳楼
作者：阮元
朝代：清
体裁：五言律诗

木叶西风外，秋光满洞庭。波平万顷白，露肃千山青。远浦一何澹，此心相与凝。戈船人散后，楚客自扬灵。
阅盘龙江登雄川阁望滇池
作者：阮元
朝代：清
体裁：五言律诗

晓出碧鸡坊，盘龙江路长。四山青过雨，万亩绿分秧。水利村村足，天时日日凉。滇池环杰阁，登眺满华阳。
阅边
作者：阮元
朝代：清
体裁：七言律诗

袭土州官静守边，山猺耕读亦安然。由来盛世恩威久，远胜前朝寇乱连。细雨春波出藤峡，閒云落日望思田。如今若问岑家事，拜职孤儿十六年。
阅边兵至开化
作者：阮元
朝代：清
体裁：七言律诗

重镇初逢昭代开，岩疆三面万山回。江流尽向南交去，驿马惟从北路来。阿雅维摩沿里寨，侬人僰子异衣裁。可知上国恩威远，此地犹高节使台。
阅黔西威宁镇兵
作者：阮元
朝代：清
体裁：五言律诗

乌撒接乌蒙，皆归郡县中。山高森白石，气冷迟春风。寒食常多雪，桃花也自红。古人谁在此，故实竟空空。
阳朔舟中
作者：阮元
朝代：清
体裁：七言排律

桂林阳朔峰千万，万石林中水泻漓。石架琅玕立不律，屏开翡翠吹参差。美人浓点青螺黛，学士惊题碧落碑。削尽坡陀不依傍，乱生头角分高卑。遍求异地绝此景，幻出寻常非所思。画与未游人共看，是何丘壑太离奇。
陈古华太守同为桐江之游至严州而返投诗赠别赋此为报
作者：阮元
朝代：清
体裁：古风

钱塘江上秋潮生，送我直到桐庐城。七里泷中秋水落，留我卸帆泷口泊。列戟危樯二十枝，夜深灯火惊溪壑。过船宾客衔深杯，水云昏黑诗情颓。天明梦醒入泷口，两山直夹蓬窗来。面山阻水绝无路，多恐前舟误行去。山回水折路忽通，舵楼巳失才行处。吁嗟此水何时通，松云石壁开鸿濛。客星敛曜卧不起，坐令列宿全其功。出泷尽行七十里，赖有清风半帆耳。两行翡翠敞疏岩，十顷玻璃湛平水。此时秋气压生纸，谢沈刻意荆关喜。辰州太守尤清狂，出门两月诗满囊。三泖鲈鱼不下箸，野船偏买纤鳞尝。野船虽好不可住，别我吴淞江上去。明日乘风我上滩，百里帆分睡初寤。他年记取分帆处，严州城外桐溪渡。
陈留怀古寄示二弟仲嘉子常生
作者：阮元
朝代：清
体裁：古风

渡河莅大梁，近识陈留国。陈留尉氏邑，阮氏著旧德。汝颍缠其西，卫邺据其北。灵秀毓文学，沃衍饶稼穑。元瑜乐词翰，嗣宗醉元默。德猷秉威正，仲容具神识。遥集及思嚝，疏放故逃职。典午昔播迁，铜驼尚荆棘。何况一世家，能不转沟洫。遥遥古苗裔，世系求未得。惟有读晋书，往行足矜式。方今圣治隆，有道皆正直。我来秉使节，过都敬凭轼。书刻常侍碑，千年石不泐。名氏与先畴，慨焉长太息。
陟险有悚志探奇多旷情松篁易成响况以风雨声杂花满四山红白垂繁英上有千仞峰苍翠流馀清下有百道泉乱石交喧鸣其中亘白云与我相纵横·其二
作者：阮元
朝代：清
体裁：古风

青岩亦已转，陵缅山之阳。林涧正怀烟，花岫犹屯香。降随猛泉落，升共高云翔。翔云扶我行，冷逼单衣裳。欲招青田鹤，矫翼来低昂。仙都在何许，云海春茫茫。
陟险有悚志探奇多旷情松篁易成响况以风雨声杂花满四山红白垂繁英上有千仞峰苍翠流馀清下有百道泉乱石交喧鸣其中亘白云与我相纵横台州试院在城北龙顾山之麓有楼岿然出于林表虚窗四敞云山相围余置榻其上留连浃旬昔山左济南试院有楼曰四照为施愚山所题余极爱登眺遂复以名此楼书榜悬之·其一
作者：阮元
朝代：清
体裁：古风

灵江通海汐，云霞围一城。孟夏方陶陶，林薄含馀清。林中有高楼，神抚群山平。风光泛疏牖，岚气通环甍。兴言怀谢公，为此登楼情。
除夕园庭之花齐见者梅桃杏山茶玉兰海棠木瓜樱桃马缨春兰蔷薇木香迎春水仙长春报春蜀葵十馀种
作者：阮元
朝代：清
体裁：七言绝句

此地可名妙香国，此时可似百花居。家乡事事皆堪忆，惟有群花比不如。
隋宫瓦
作者：阮元
朝代：清
体裁：古风

隋宫黄土迷芜城，大雷小雷春草生。玉勾金钗掘已尽，荒原还有耕夫耕。我过芜城见耕者，拾得隋时故宫瓦。但有双环四出纹，惜无文字周回写。回雁宫，芳林门，知是何方檐溜痕。流珠堂，成象殿，建瓴形势分明见。一规翠㼾阅千年，秪宜琢就圆池砚。麝煤响拓写隋书，护儿先录来家传。
隐山三章章四句
作者：阮元
朝代：清
体裁：四言诗

隐山之峰，薖轴可容。一日之隐，客不能从。（一章）隐山之北，覆岩幽泽。一日之隐，栖此泉石。（二章）隐山之中，云岫四通。一日之隐，我辰所同。（三章）
雨中至高明寺
作者：阮元
朝代：清
体裁：七言律诗

路转深山骇见闻，灵风吹雨白纷纷。万鹅鼓翅溪翻浪，一甑开炊谷滃云。塞耳雷轮人不语，当门咫尺树难分。仙都为客开奇境，岂似寻常放夕曛。
雨后泛舟登汇波楼·其一
作者：阮元
朝代：清
体裁：七言绝句

急雨才过水上楼，门前齐解木兰舟。垂杨小屋菰蒲岸，不听凉蝉已觉秋。
雨后泛舟登汇波楼·其三
作者：阮元
朝代：清
体裁：七言绝句

就树营巢湖上家，罾鱼小彴水三叉。南丰祠下无人到，篱落閒开木槿花。
雨后泛舟登汇波楼·其二
作者：阮元
朝代：清
体裁：七言绝句

湖里荷花百顷田，湿香如雾绿如天。会须尽剪青芦叶，顿放花光到客船。
雨后泛舟登汇波楼·其四
作者：阮元
朝代：清
体裁：七言绝句

鹊华清翠近城多，十里泉田足稻荷。楼外斜阳秋色早，更从何处觅鸥波。
雨后游万柳堂·其一
作者：阮元
朝代：清
体裁：五言律诗

雨后凉云重，驱车趁晓行。寻沙无辙迹，访寺得钟声。屋外青林合，楼前绿野平。不来荒僻地，那见古人情。
雨后游万柳堂·其三
作者：阮元
朝代：清
体裁：五言律诗

最好佳山集，遥收松雪图。荷连清露折，柳得野云扶。池馆留名迹，门廧列众儒。沧洲思早卧，此地已江湖。
雨后游万柳堂·其二
作者：阮元
朝代：清
体裁：五言律诗

妙绘见鸥波，疏斋共听歌。草堂围万柳，骤雨打新荷。剩水长芦占，孤亭老树多。若非诗卷在，此事半消磨。
雨后游万柳堂·其四
作者：阮元
朝代：清
体裁：五言律诗

火城阑不住，付与佛拈花。今日伽蓝地，当年宰相家。风流虽歇绝，水木总清华。陈迹且休论，但催僧煮茶。
雨后游万柳堂秦小岘少司寇予告归田饯之于万柳堂即题其城西草堂图叠司寇和余万柳堂四律韵·其一
作者：阮元
朝代：清
体裁：五言律诗

草堂欲归去，把酒送君行。雅望推文学，恩纶奖政声。病怜长孺卧，法念释之平。君德优臣礼，迟迟无限情。
雨后至石梁观瀑宿上方广寺
作者：阮元
朝代：清
体裁：古风

披云蹑修磴，冒雨厉鸣涧。九曲沿花溪，千步落松栈。乘兴驰高情，游心得奇观。飞瀑出云中，石梁亘天半。随指落断虹，翘掌抉云汉。动地春雷鸣，开峡白龙窜。奔争势益狂，激落派皆散。言念西池谣，聊兴吕梁叹。攀援登回梯，凭临上层岸。悬流目光摇，飞渡足力惮。归云宿楼际，鸣河喧枕畔。坐啸拟游仙，入梦谢俗宦。神清眠易足，猿鸟巳呼旦。
雨后过瀛台
作者：阮元
朝代：清
体裁：七言律诗

淡虹残雨压飞埃，清籞霏微霁色开。青鸟拂云归阆苑，白鱼吹浪过蓬莱。神仙此日应同驻，车马何人不暂回。半向金鳌桥上望，水南犹自转轻雷。
雨后过青阳五溪登望华亭看云中九华山
作者：阮元
朝代：清
体裁：古风

九华著奇秀，游眺昔未曾。峰峦入梦想，烟霞填我膺。今来五溪上，驻马试一登。是时秋雨后，云气犹郁蒸。九峰在何许，访及溪上僧。僧指深云中，恍愡见未能。欲待难久待，应憎谁敢憎。天风霍然动，云势初翻腾。乍开若擘絮，骤破疑裂缯。忽于白云隙，迸露青崚嶒。有如九老者，山颠降且升。隐隐松岚际，时见笠与簦。有如九游女，帘捲窗暂凭。烟鬟晓未整，堕马堆鬅鬙。又如水苍玉，琢出青圭棱。又如碧菡萏，朵朵波上凌。九峰不齐见，三五互减增。将藏意欲秘，复见态转矜。屈指知第几，注目穷多层。徘徊涉江去，回首秋光凝。
雨脚
作者：阮元
朝代：清
体裁：七言绝句

断虹消尽薄云遮，云外穿来日脚斜。向晚欲晴晴未得，又飞雨脚不成霞。
雪夜晓行拟杨诚斋
作者：阮元
朝代：清
体裁：古风

夜雪迷路晓勿驰，具茨不见歧中歧。驿卒独捉老马骑，为我觅路行逶迤。皓然大块白玉版，我以轮蹄雕琢之。又忽匝地成巨纸，细行草稿来题诗。题诗直到黄河岸，横阻浑流望洋叹。河南河北白茫茫，一道金绳分两半。
雷州道中
作者：阮元
朝代：清
体裁：七言绝句

海南长至似中秋，气暖风清云雾收。西海夕阳东海月，中间一道是雷州。
霜降日暮登台看西山
作者：阮元
朝代：清
体裁：七言律诗

霜气初严雨气衰，碧鸡峰色碧参差。况当落日馀霞后，正是涂金刷翠时。堆起佛头见华顶，磨开铜镜照昆池。子安山紫潭清句，付此方成绝妙辞。
霭园听莺
作者：阮元
朝代：清
体裁：五言律诗

繁林千树合，夏气一山清。连巢乱绵羽，倚户得嘤鸣。百啭犹未已，双柑殊有情。羡彼谷居者，交交朝暮声。
频果
作者：阮元
朝代：清
体裁：古风

有花曰优钵，有鸟曰频伽。诘屈闻梵音，便觉奇可誇。频果乃大柰，滇产尤珍嘉。首夏已堪食，季夏皆如瓜。甘松若棉絮，红绿比玉瑕。或艳称频婆，其言出释家。译语为相思，岂是思无邪。何以窃梵言，呼我果与花。因思译性者，谬恐千里差。
题严厚民书福楼图
作者：阮元
朝代：清
体裁：古风

古书有古义，后人每未详。俗子作聪明，何妄下雌黄。少见多所怪，以不狂为狂。石经在开成，据宋巳改唐。孰知据明监，更改金陀坊。严子精校雠，馆我日最长。校经校文选，十目始一行。人有读书福，书福人亦康。书楼画为册，树石杂缥缃。北齐勘书图，今复见钱塘。厚民比古人，遵明其可方。
题书之静春居图卷子·其一
作者：阮元
朝代：清
体裁：古风

选楼宋墨庄，清江刘氏出。朱子撰六诗，静春居其一。贤母教儿孙，曾见安定笔。我家居选楼，先祠式安吉。他年成一房，望祜以经术。揽此静春图，藏书思石室。
题书之静春居图卷子·其三
作者：阮元
朝代：清
体裁：古风

春花虽灼灼，惟静乃吾庐。何因致凝静，赖此万卷书。慕昔宋刘氏，累代守经畬。报国敦孝悌，兄弟怡怡如。浮华吾所恶，勤俭保令誉。勉哉尔母子，勿负君子居。
题书之静春居图卷子·其二
作者：阮元
朝代：清
体裁：古风

一卷藏书图，吾母著慈教。卅载系哀思，五鼎岂云孝。兹图何足论，其貌亦颇肖。爱此膝下儿，光景似吾少。文学固所期，心术尤至要。一片折葼心，待尔春晖报。
题五代马楚复溪州铜柱拓本
作者：阮元
朝代：清
体裁：古风

伏波铸铜柱，归车得谗搆。马殷无功德，天以湘潭授。酬勋在千年，毋乃是华胄。士愁一角蛮，岂如徵侧富。不为锦溪长，甘作辰澧寇。盗用盘瓠兵，敢与九龙斗。僭伪当盛时，材力每雄厚。梯栈破溪塞，焚林缚猿狖。五姓跪饮血，求誓仅自救。王曰与尔盟，鬼神质诅咒。伏波文学博，四羊印曾奏。当年若勒铭，定能正苍籀。天策十八人，无出宏皋右。雄文与功称，所学亦不陋。赤堇丈二尺，凿字硬且瘦。惜哉猳掉尾，蛮烟蚀银镂。前年有苗格，露布出云岫。拓本来军中，南昌辨其读。史校薛欧阙，跋订吴朱谬。吾祖昔征苗，午夜挥兵走。十战九洞中，碧血染袍袖。此柱当战垒，刀镮或亲扣。挟册三摩挲，仰视日中昼。
题五代马楚复溪州铜柱拓本
作者：阮元
朝代：清

伏波铸铜柱，归车得谗构。马殷无功德，天以湘潭授。酬勋在千年，毋乃是华胄。士愁一角蛮，岂如徵侧富。不为锦溪长，甘作辰澧寇。盗用盘瓠兵，敢与九龙斗。僣伪当盛时，材力每雄厚。梯栈破溪塞，焚林缚猿狖。五姓跪饮血，求誓仅自救。王曰与尔盟，鬼神质诅咒。伏波文学博，四羊印曾奏。当年若勒铭，定能正苍籀。天策十八人，无出宏皋右。雄文与功称，所学亦不陋。赤堇丈二尺，凿字硬且瘦。惜哉猳掉尾，蛮烟蚀银镂。前年有苗格，露布出云岫。拓本来军中，南昌辨其读。史校薛欧阙，跋订吴朱谬。吾祖昔征苗，午夜挥兵走。十战九洞中，碧血染袍袖。此柱当战垒，刀镮或亲扣。挟册三摩挲，仰视日中昼。
题伊莘农中丞不倚图
作者：阮元
朝代：清
体裁：古风

古人曾有言，地上即是天。惟天为足倚，此外何取焉。有莘特立人，不倚更不偏。宛然中规矩，折方周亦圆。所佩有缓急，在韦亦在□。赋性得骨力，可与立与权。如此无所倚，已五十馀年。开图识生面，但坐草芊芊。除彼室与户，去其车与船。不著屏与几，勿傍林与泉。是曰强哉矫，岂非贤者坚。道光七八载，暨我居清滇。閒心共觅句，苦意同筹边。我少本无倚，况复今华颠。即此恃天处，窃欲相比肩。题诗即言志，晚节皆勉旃。
题何梦华上舍访书图
作者：阮元
朝代：清
体裁：古风

遍访列仙传，终不见一仙。惟有一卷书，可以千百年。前贤具精魄，亦复待后贤。访之苟不力，变没随云烟。吾读古蓺略，中心每拳拳。何君涉九流，咨询在古编。足迹陈谒者，腹笥边孝先。拟之于道家，亦是葛稚川。我昔校天禄，直阁兼文渊。稽古中秘书，犹恐有佚焉。四库所未收，民间尚流传。问俟曹仓开，索待海舶旋。或以一瓻借，或以青藜然。或在晋隋后，或在元宋前。何君为我行，时汎贯月船。写进六十部，恩赉下木天。再访再写进，屡得翰墨缘。副墨亦可诵，我或储琅嬛。何君绘此图，志学何精研。昔日求金石，雅意同清坚。灵隐置书藏，更扣西湖舷。万卷能常存，即是古偓佺。
题何梦华林外得碑图
作者：阮元
朝代：清
体裁：七言绝句

孔林墙外夕阳明，永寿碑酬访古情。我后何君来曲阜，手摩残字得熹平。
题内子绿静轩图
作者：阮元
朝代：清
体裁：古风

卉木无躁意，穆然含清阴。况有幽閒人，情赏相与深。小轩远尘壒，竹树密成林。皋禽傍蕉石，香草被苔岑。雨馀见曦影，众绿何沈沈。碧云澹无迹，半染诗人襟。窗楹閟窈窕，坐此生道心。乃知山水间，太古诚希音。昼长万籁静，一声惟素琴。
题北湖摹碑图
作者：阮元
朝代：清
体裁：古风

吾愚未学繇与羲，唐陵宋阁多然疑。但曾手摹十石鼓，刻画史籀誇汧岐。下此秦碑立泰岱，石刻明白丞相斯。延熹蔡郭华岳庙，江都皇象神谶碑。近代数碑次第毁，一�在世惊神奇。定武各石欧褚耳，数十本尚谈姜夔。三碑真迹下一等，况是秦汉三国时。古人笔法入石理，何尝楮墨差豪釐。吾斋积古见三绝，访古者至皆嗟咨。客曰是宜并摹勒，一日不刻人嫌迟。江南市石北湖去，九龙冈上吾家祠。雪锋吴氏善篆隶，奏刀砉騞亲磨治。浅深完缺尽相肖，登登林下鸣毡槌。十夫扶起鼎足立，桓楹并视平不欹。岩岩疑嶷双岳色，苍崖翠壁交陆离。建业古气尽销铄，秣陵一抹无嫌卑。甘泉山色隔湖见，朝岚浮动青松枝。西汉殿石我手获，坟坛可配鲁祝其。麓台画巳百年久，林屋岂为我图之。我来补写刻石者，三碑添在珠湖湄。坐使此图成故实，摩挲合作摹碑诗。瑕邱之乐古所叹，他年老倦应相思。
题吴荷屋登岱小照
作者：阮元
朝代：清
体裁：五言律诗

岩岩东岳上，俯视万峰横。试问来游者，何人敢自轻。当前争树立，此意足生平。风度真相似，松泉如有声。
题和内子画岁朝图献堂上韵
作者：阮元
朝代：清
体裁：七言律诗

吴山春满大观台，森戟凝香燕寝开。柳絮白销三日雪，椒花红并一枝梅。吟成彩胜庚庚健，画得金幡乙乙回。共祝阳春真有脚，煖从堂上履边来。
题图曹二公戒坛祠图
作者：阮元
朝代：清
体裁：古风

西山有古坛，岧峣出尘界。谁是登坛人，先当受孔戒。二老共遗荣，山僻性逾爱。松石寄精神，栗主一祠对。我曾入山游，高风想先辈。读记念我师，更下祠中拜。山南二老庄，我师墓亦在。归途谒墓门，梁木悲兹坏。
题女萝亭香影移梅词意图卷
作者：阮元
朝代：清
体裁：七言律诗

五年香影太匆匆，不是忙中即病中。待得閒来披画卷，才从静里见春风。旧时月色还如此，今日诗心更许同。闻道家园梅树好，女萝亭外玉玲珑。
题孙渊如观察万卷归装图
作者：阮元
朝代：清
体裁：七言绝句

鲁民争道送归程，万卷图书短棹轻。使君去后一帆远，惟有微山湖水清。
题宋高宗瑞应图同彭芸楣馆师作
作者：阮元
朝代：清
体裁：古风

康王天命为元帅，先使臣民应符瑞。南渡须收奉玺心，北盟早识投鞭志。绯带萧郎待诏才，江山半壁手中开。却将希古沧浪法，敕写中兴瑞应来。上河曾记清明日，郑侠监门传谏笔。漫说东京天水流，竟看艮岳宫车出。此日惟知崔府君，小奴先见护行人。两河将相占丁甲，百万苍生系鬼神。鬼神拯马河坚冻，白兔仙亭偶然中。冰天何处走青衣，御营巳恊黄袍梦。梦中江海半模糊，泥马金牛事有无。却闻风药花饧使，归写吴山立马图。此图绝胜延祥观，半臂双镮莫同玩。回忆黄罗掷将时，祗今道服披图看。临平灯火似樊楼，剩水残山属马刘。图中尚是中原地，半是磁州半恽州。李宗韩岳皆思战，愿饮黄龙恢赤县。此事当年最吉祥，凌烟惜未开生面。赤符龙斗渡滹沱，自古中兴瑞应多。白水真人真谨厚，惟闻苦战不闻和。
题家藏汉延熹华岳庙碑轴子
作者：阮元
朝代：清

太华三峰削不成，夜来碧色无深浅。仙人染作延熹碑，飘带人间止三卷。长垣一册归商丘，但损偏旁最完善。华阴东郭又一函，椒花馆中见者鲜。我今快得四明本，玉轴绨囊示尊显。丰全范钱三百年，入我楼中伴《文选》。惊心动魄竹垞语，七尺岩岩辟空展。浑金璞玉天所成，幡然不受人裁剪。唐宋题字皆分明，卫公两款夹额篆。全身平列廿二行，波磔豪釐尽能辨。一字一朵青莲花，玉女翻盆墨云软。已巳摹镌向北湖，市石察书书佐遣。湖边更刻泰山碑，岳色双双照人眼。
题家藏汉延熹华岳庙碑轴子
作者：阮元
朝代：清
体裁：古风

太华三峰削不成，夜来碧色无深浅。仙人染作延熹碑，飘落人间止三卷。长垣一册归商邱，但损偏旁最完善。华阴东郭又一函，椒花馆中见者鲜。我今快得四明本，玉轴绨囊示尊显。丰全范钱三百年，入我楼中伴文选。惊心动魄竹垞语，七尺岩岩辟空展。浑金璞玉天所成，幡然不受人裁剪。唐宋题字皆分明，卫公两款夹额篆。全身平列廿二行，波磔豪釐尽能辨。一字一朵青莲花，玉女翻盆墨云软。巳巳摹镌向北湖，市石察书书佐遣。湖边更刻泰山碑，岳色双双照人眼。
题小琅嬛画付福儿
作者：阮元
朝代：清
体裁：七言律诗

金碧霞城护洞天，竟名此地小琅嬛。我家经室但迂叟，何处石楼成列仙。旧榜偶因朋友赠，新名预兆子孙传。謏闻祗似伊家记，不愿儿曹说茂先。
题张渌卿露华榭稿
作者：阮元
朝代：清
体裁：七言律诗

廿载才人说渌卿，江湖小集刻初成。七条弦咽真情味，一寸铜香古姓名。齐客例应为赘婿，吴蒙还是作书生。富春山色扬州月，并作秋怀寄历城。
题徐碧堂司马秋艇狎鸥图·其一
作者：阮元
朝代：清
体裁：七言绝句

鉴湖秋水放轻舟，贺监归来未白头。谁与先生最相狎，舟前三十六沙鸥。
题徐碧堂司马秋艇狎鸥图·其二
作者：阮元
朝代：清
体裁：七言绝句

濠梁秋水坐忘机，一抺青山淡夕晖。愧我今年机事重，海鸥终日背人飞。
题方湛厓所藏张南华云溪图即用南华元韵
作者：阮元
朝代：清
体裁：古风

我闻练水城东南，就中小结南华庵。南华散仙据梧坐，濠梁之乐情所谙。玉峰徵君极好事，直款静寄轩相探。云溪之妙不可说，请君拂�以笔谈。溪上白云四时好，今当初夏犹浓酣。雨晴风软懒欲卧，横空大雪堆青岚。忽然低飞压茅屋，绿榆翠竹相交参。此时宾主静无语，惟见毛颖挥毵毵。山中白云赠陶隐，南方草木归嵇含。云溪颇拟范摅宅，若作友议应成三。南华仙才不久驻，徒令和者悲而惭。姚江学士又化去，双藤想亦伤䰐鬖。方君此卷失复得，水随帆楫山随骖。属我长歌韵成叠，渭城欲唱无何戡。今日扁舟展卷读，石门波影相吞涵。溪中云气不能画，况有垂瀑飞风潭。
题昆崙关策骑图
作者：阮元
朝代：清
体裁：七言律诗

巡过龙宾又入邕，画将秋色代初冬。一关路阻分雄镇，百里阴森尽古松。颇有云山宜策骑，久无夜宴似征侬。时平正恐军心惰，注目西南十万峰。
题曹夔音摹赵松雪乐志论图卷
作者：阮元
朝代：清
体裁：古风

衡门之下地必小，泌水洋洋不求饱。赋诗寻乐乐无穷，古人之志颇易了。良田广宅车且舟，谈何容易焉可求。必如此图始言乐，乐未能得先多愁。圣贤栖栖各有志，饥溺箪瓢皆易地。人人尽是仲长氏，天下生民谁与治。公理却笑当时人，本无责任加其身。有田有山不归去，披图孤负江南春。可乐不乐徒自苦，仲长之风亦千古。
题朱椒堂西泠话别图
作者：阮元
朝代：清
体裁：七言律诗

一卷新图好护持，送君应到凤皇池。邀将金石论交契，付与湖山记别离。谈遍五年书里事，藏来七子集中诗。飞腾颇愿诸君去，但恼云山寂寞时。
题朱野云处士祭研图·其一
作者：阮元
朝代：清
体裁：七言绝句

久与端溪订石交，岁寒为尔拜深宵。须知一片閒云意，除却苍岩不折腰。
题朱野云处士祭研图·其二
作者：阮元
朝代：清
体裁：七言绝句

不食官仓不种田，一家耕石祝丰年。来年再写新诗卷，更是焚香贾浪仙。
题柳径停云图卷子三叠万柳堂诗韵·其一
作者：阮元
朝代：清
体裁：五言律诗

僻寺看花处，诸公载酒行。题诗邀鹭羽，补柳得莺声。莲社清风聚，兰亭曲水平。那堪廉孟子，伤逝不胜情。
题柳径停云图卷子三叠万柳堂诗韵·其三
作者：阮元
朝代：清
体裁：五言律诗

窠擘停云字，池装柳径图。书窗曾共觅，吟杖记相扶。词侣随前辈，经生奉大儒。墨云题一片，飞到蜀山湖。
题柳径停云图卷子三叠万柳堂诗韵·其二
作者：阮元
朝代：清
体裁：五言律诗

两载禊春波，朝游复夜歌。深杯依锻柳，短烛接铜荷。人远梦犹恋，图新诗更多。小斋三砚外，为我墨重磨。
题柳径停云图卷子三叠万柳堂诗韵·其四
作者：阮元
朝代：清
体裁：五言律诗

湖水掘已尽，苦馀红蓼花。万帆争转粟，一舸学浮家。望雨占云气，催程趁月华。相思多旧侣，把卷伴琴茶。
题桃花春浪渡江图
作者：阮元
朝代：清
体裁：七言绝句

两岸桃花百里红，一江春浪受东风。武林溪窄渔舟小，未必能如此画中。
题江子屏书窠图卷
作者：阮元
朝代：清
体裁：古风

江君未弱冠，读书巳万卷。百家无不收，岂徒集坟典。款识列尊彝，石墨雄碑版。我年幼于君，获与君友善。谈经析郑注，问字及许篆。书窠小东门，出城路不转。时从书里坐，左右任披展。何期丙午荒，负米致偃蹇。秘笈遂散失，今乃存者鲜。绘此一幅图，感慨良不浅。余为进一言，聊以当解辨。世有聚书人，充栋富编简。腹中究何有，九流尽乖舛。江君书虽佚，等身多述撰。精华在一心，糟粕笑轮扁。树石满书窠，云烟任过眼。
题江宁孙莲水汉上旧游诗后
作者：阮元
朝代：清
体裁：七言律诗

扁舟无那汉皋回，诗向樊川刻意裁。交甫何期珠佩解，牧之曾见紫云来。恐因极乐能消福，如此多情祗为才。欲洗胸中愁万斛，试翻春海到蓬莱。
题汪蛟门先生少壮三好图
作者：阮元
朝代：清
体裁：古风

汪君磊落古丈夫，朗朗玉立清而腴。百尺梧桐阁上居，持丧却荐为醇儒。撑肠拄腹万卷书，其才郁塞不可舒。一使金尊玉斝泻�醁，一使哀丝豪竹催讴歈。人生岂能无嗜好，要问好者为何如。既不能读五车，又不能注虫鱼。纵令好色皆登徒，餔糟歠醨为屠沽。吁嗟乎，汪君磊落古丈夫，儒臣法吏心事俱。白云青史相萦纡，文如介甫诗韩苏。胸中经纬大有用，一视馀子龌龊而粗疏。君不见汪君之友禹鸿胪，写此少壮三好图。龙举篆隶陈坐隅，弹筝擪管皆名姝。如有歌声遏图内，一展卷后飞空虚。青天白眼互照耀，酒气拂拂摇其须。此图流传在江都，秦君林下供清娱。五笥仙馆贮万轴，嗜好未与汪君殊。驰书寄图索我句，我句能写汪君乎。不能顾曲不能饮，自惭俗吏陋且迂。惟有簿领来储胥，又有经籍堆签厨。此间开图呼女奴，酬君以酒腾花觚。更裁素绢重临摹，百家题句写无馀。吁嗟乎，汪君磊落古丈夫，风流文采今所无。眼前之人谁如萧彦瑜。
题海印阁
作者：阮元
朝代：清
体裁：七言律诗

珠江雨后复炎蒸，杰阁初成快共登。窗纳白云山一角，帆收黄浦浪千层。顿除豪气凉停扇，为看禅光暮却镫。高倚阑干提海印，莲花池外问南能。
题海滨独立图
作者：阮元
朝代：清
体裁：七言绝句

山根入海海连天，著我临崖思渺然。同是苍茫千古意，不知生后与生前。
题淩次仲教授挍礼图次石君师诗韵
作者：阮元
朝代：清
体裁：古风

周仪治天下，厥功逾誓诰。揖让升降中，精义靡不到。吾友淩经师，无双齐许号。绵蕞容台上，不受介绍导。既有戴圣学，且持高密操。志气坚不撼，精力满无耗。弱冠我同游，许我入堂奥。嘤嘤两鸟鸣，颇异凡咮噪。实事必求是，虚声共耻盗。君之入京师，以礼为履蹈。始知士相见，尽化顽与暴。北海一席间，惊誉驰四墺。惟知抱一经，不愿驾双骜。宣城冷官舍，挍礼志雅好。昌黎所苦读，而君力排奡。经文溯江河，疏义析潢潦。得间发一难，皇贾不敢报。馀情述周髀，知天若裨灶。重轮引虚线，测视目无眊。浅儒袭汉学，心力每浮躁。岂知后与庆，家法传衰髦。淩君发礼例，杨李不屑冒。金程及刘卢，相视互不慠。迩来文更雄，魏晋力能造。始叹才之奇，实惟天所焘。吾师极重才，愈奇愈怜悼。新诗荣于褒，华衮被单缟。制科傥三举，会见交章告。翘然贲弓车，岂徒离席帽。平生学何事，许国敢吝憀。辟雍仰天藻，讵止泮芹芼。吾才陋且小，地褊若滕郜。与君素投分，又若邸与瑁。同在文公门，籍湜各树纛。亲老修天爵，斯言昔所祷。君今洁白养，恩勤慰孚抱。已胜饥驱时，负米比转漕。手此十七篇，怡然志无懊。天将厚其后，兹特先韦犒。所以吾师诗，披图深劝劳。
题潘红茶封使富良江使槎图
作者：阮元
朝代：清
体裁：古风

越南列藩服，接粤西南陲。江山既修阻，人物亦安熙。嗣王新袭位，请命国乃治。帝锡以诰敕，天书焕文词。皇皇天使节，特命潘公持。浮槎富良江，嗣王肃威仪。恩波沐浩荡，云树增华滋。忆昔卅年前，新阮入觐时。华发被绣服，我曾及见知。其子益不肖，其臣盗乃为。连年入闽浙，击伐劳我师。庚申夏六月，我乘风击之。船盗全丧失，其国遂更衰。旧阮起农耐，收复其旧基。栽培与倾覆，帝德皆无私。名藩列南服，新政善创垂。嗣王亦恭恪，请命不敢迟。洸洸潘使者，说礼还敦诗。文明耀桂海，温肃两得宜。试看此图内，江水何瀰瀰。一槎天上来，南极星辰披。浓花复细雨，待立沧海碑。
题牡丹巨蝶画屏
作者：阮元
朝代：清
体裁：古风

牡丹一丛花百片，绝艳名香与春恋。蝴蝶双双大如扇，飞上花枝踏花瓣。一蝶娇黄糁碎金，掀须竖眉嗅花心。一蝶翠毛晕蓝碧，横遮花阴长一尺。花阴五铢轻剪衣，鞓红湿透燕支肥。天香露气逗春晓，重压彩蛾酣不飞。蝶不惊花花妥贴，麻姑裙罩玻璃叶。那比菜花村里来，染尽滕王金粉箧。花是洛阳第一花，蝶是罗浮仙茧蝶。
题王兰泉司寇三泖渔庄第七图
作者：阮元
朝代：清
体裁：古风

捕鱼老屋三泖边，一图题咏五十年。英辞妙绘满湖海，流传半在吾生前。先生作图发初冠，七十手辞白云案。剡溪特赐贺知章，不是经秋忆张翰。当年七子重三吴，巳咏渔庄第一图。辋水才人犹未第，草堂十志早传卢。星庐特奏相如赋，从此渔庄不能住。凤皇池上早朝来，五柞宫前秋猎去。忽与嫖姚西出师，上通井络下昆池。盾鼻飞磨露布墨，弓衣细织箫铙诗。每当铁马金戈日，却念绿蓑青箬时。还朝颜色动天子，岳牧亲民南奉使。云生蠡泽雨成霖，门对滇江心似水。皋陶飏拜复赓歌，从古诗人西部多。久居台省刘祥道，旧狎烟波张志和。钓艇归来殊未老，手结香茅向圆泖。东都经训郑司农，堂下罗生书带草。泖中人是画中人，千首新词七尺纶。淞水风前莼叶冷，江南雨里杏花春。先生来践西湖约，第七图诗属我作。铁�吹云过塔山，小蒸晒网成村落。但写閒盟鸥鹭身，谁知曾画麒麟阁。我亦家居甓社湖，往来踪迹惟樵渔。弱冠登朝谒蒲褐，似公早岁逢归愚。暮年若许归湖曲，学画渔庄到七图。
题王椒畦同年画金华载咏楼图
作者：阮元
朝代：清
体裁：七言律诗

夫容峰下碧城头，百里清江绕树流。如此好山原入画，祗须名辈一登楼。荆州词赋思王粲，元畅诗篇说隐侯。我亦欲来同觅句，恐闻鸿雁不胜愁。
题画扇三种花 其一 棉花
作者：阮元
朝代：清
体裁：七言绝句

短亚秋葵耐暑风，绿苞秋绽白玲珑。吴侬漫说春绵好，难到茅檐霜雪中。
题画扇三种花 其三 兰花
作者：阮元
朝代：清
体裁：七言绝句

两两青枝对节生，紫花香叶古风清。诗人温厚骚人怨，一种芳华各自情。
题画扇三种花 其二 茗花
作者：阮元
朝代：清
体裁：七言绝句

旗枪摘尽又生芽，三尺梅枝淡绿花。莫怪君谟辨香茗，看花须到野人家。
题碧鸡台
作者：阮元
朝代：清
体裁：七言律诗

不难终日住楼台，难得台从古迹开。山在益州鸡缥碧，节持汉使羽毰毸。二千年上神光在，五色云中翠影推。若是倚楼横塞雁，王褒还擪洞箫来。
题秋平黄居士净因张道人埽垢山房联吟图
作者：阮元
朝代：清
体裁：古风

高义汉伯鸾，裘褐得贤孟。同居霸陵山，弹琴事吟咏。其诗惜无传，但传举案敬。吾友黄居士，德与少君并。两篇柳絮吟，遂挽鹿车迎。山居得埽垢，一尘不来凝。芦帘纸阁间，岚翠相掩映。乃知因与缘，天意使之净。几卷冰雪文，相和不相竞。一洗凡艳空，耻比玉台镜。秋树绕高庭，苍苔积幽磴。遥想联吟人，山阁共閒凭。城中万人家，俗氛风不定。惟此小山居，但见白云横。
题秦二世琅邪台石刻
作者：阮元
朝代：清
体裁：古风

我求秦石刻，若秦之求仙。求仙不可得，石刻终难湮。岱石经火燬，峄石徒再镌。之罘堕入海，海水潘为渊。夐哉琅邪台，椎筑何殷填。黔首三万户，金石三千年。石高丈五尺，怪铁鍊精坚。剥落尽三面，小篆留西偏。披萝复剔藓，拓�鸣槌毡。我来读诏颂，载籍合马迁。臣斯臣去疾，樛德名并传。笔力入石理，玉柱劲且圆。点画说偏旁，益知叔重贤。所惜颂与诗，变化随云烟。伧父磨粗沙，俗字镌长天。馀此十三行，斯亹诚可怜。特立石鼓后，屹峙五凤先。海风吹不倒，流徙悲斤权。苏公颇好事，模刻城台前。亦惟八十字，文�本未全。每见宋元碣，残暴如废砖。乃以嬴氏物，存者犹岿然。岂有鬼神护，而免列缺鞭。诚因麻石性，岁月无磨研。得此足以豪，神发忘食眠。更思寄同好，南北翁孙钱。
题胡雒君环山小隐图
作者：阮元
朝代：清
体裁：古风

环山学人爱著书，经术密矣生计疏。慨然载书出山去，江湖一舸涂五车。乌乎有山不能居，无山欲买愿更虚。君不见山中老农不识字，一生溷迹樵与渔。
题董文敏摹赵文敏鹊华秋色图
作者：阮元
朝代：清
体裁：古风

思翁本是江南客，老与吴兴斗风格。一卷分从旧墨林，自染青山上生帛。历下青山有鹊华，山前原是草窗家。吴兴清远家何处，碧浪秋蘋自作花。道人同住鸥波里，为画齐州好山水。秋色山光尺幅中，西风乡思千馀里。我曾两载按齐州，湖里荷花水上楼。七十二泉流不尽，青烟两点鹊华秋。鹊华山色真奇绝，画意诗情不能说。螺黛浓描京兆眉，剑锋碧削昆吾铁。白云如带截林铺，云外单椒翠影孤。若愁难到双峰下，试看华亭此幅图。华亭妙笔朝朝见，壁上双峰压吴练。我今携画到吴兴，惟有秋山大如弁。何事老人居弁阳，莼鲈想亦感香光。鸦叉展看何时足，又上城南古道场。
题蝶梦园图卷用董思翁自书诗韵
作者：阮元
朝代：清
体裁：七言律诗

春城花事小园多，几度看花几度歌。花为我开留我住，人随春去奈春何。思翁梦好遗书扇，仙蝶图成染袖罗。他日谁家还种竹，坐舆可许子猷过。
题西湖第一楼
作者：阮元
朝代：清
体裁：七言律诗

高楼何处卧元龙，独倚孤山百尺松。人与峰峦争气象，窗收湖海入心胸。经神谁擅无双誉，阑影当凭第一重。却笑扶风空好士，登梯始见郑司农。
题谢侍御金焦夜游图
作者：阮元
朝代：清
体裁：七言律诗

北固风云静此宵，诗情酒兴落金焦。江声夜满松寥阁，月色寒深玉带桥。缥缈一帆孤掠雁，苍茫双寺共乘潮。旧游我亦披图见，十载乡心向海摇。
题赵忠毅公癸卯年自书诗卷后
作者：阮元
朝代：清
体裁：五言律诗

高邑千秋节，中年一卷诗。艰难忧国事，慷慨息居时。未雨鸱鸮苦，当关虎豹疑。待铭残月研，值得鬓如丝。
题道场山归云庵孙太初墨迹卷后
作者：阮元
朝代：清
体裁：古风

山人化作秋云飞，吴山松冷云初归。草庵白塔不能到，惟见白云翻夕晖。去年道场山上去，杖策直叩枯禅扉。听诗颇有古锦版，侑茶不用黄金徽。今秋移文入山去，直取朵云来棘围。满堂宾客共剪烛，把卷群叹所见稀。山人诗翰清似鹤，华阳真逸犹嫌肥。后来过客五百载，缣楮半为山人挥。苍烟过眼月露湿，疑有云气沾人衣。此卷不可染尘俗，送尔以诗归翠微。
题郭频伽神庐图卷
作者：阮元
朝代：清
体裁：古风

名园多楼台，乃逊图画久。金谷能几时，蘧庐同其偶。不死惟谷神，神构即不朽。郭子本清贫，计出季伦右。尻马御飞轮，造化盗而取。精神见山川，真气为户牖。弹指楼阁成，缩地箱箧受。示我神庐图，导我入庐走。扪腹即生松，运肘亦化柳。痴语破平泉，涩文斥绛守。若不言本无，安知非真有。始叹甲第雄，不敌诗画手。造物非忌才，终待才人厚。
题金带围花开宴图
作者：阮元
朝代：清
体裁：七言绝句

老圃秋容尽自誇，春风何事弄繁华。谁知误煞苍生处，即是四花中一花。
题钱可庐明经蕉窗注雅图
作者：阮元
朝代：清
体裁：古风

钱君磊磊古丈夫，治经亦复笺虫鱼。解字九千分部居，字字剖出光明珠。更肆精力及其馀，稚让广雅释且疏。唐宋以后此学粗，有如蹊径生榛芜。吴氏枣板犹模糊，坐令文字多龃龉。钱君一一为杷梳，旁达众说通经郛。此学吾见王石臞，与君同归而殊途。蕉窗在屋西北隅，是即钱君之可庐。临风把卷吾爱吾，辗然一笑何轩渠。画师吮笔为写图，绿天曾与钱君俱。玲石一卷蕉三株，中有须鬓苍而腴。蕉之为物雅所无，稚让所学在汉书。列传尝解马相如，埤苍传至曹江都。选学欲问曹公徒，试注子虚之巴苴。
题钱裴山同年使车纪胜图
作者：阮元
朝代：清
体裁：古风

西南山川天下奇，山灵望客来图之。儒臣足底无远道，不行万里空吟诗。吾友钱君富经术，吴山越水开须眉。文章一出冠天下，奉诏偏走西南陲。西陲何所有，蜀道一千里。人盘空外行，栈从天上起。剑阁天彭横白云，巫峡瞿塘泻秋水。此时使者珥笔来，短衣匹马秦关开。题诗一夜过井络，蚕丛祠外银河回。蜀才乐得献其秀，巴猿不敢鸣其哀。南陲夫如何，衡云连粤桂。潇湘吊二妃，苍梧拜虞帝。荔浦藤江到处佳，玉笋瑶篸列无际。使者到此诗更新，放笔直欲无古人。三江五岭入卷轴，蛮花猺草扶车轮。以诗教士在温厚，孤寒八百皆回春。或云官似渔洋叟，入蜀年同三十九。天将灵境付诗笔，一百馀年入君手。我云杜陆诗则同，桂海虞衡彼未有。长安八月藤花馆，钱君示我双图卷。固知君不以诗重，边事关心应不浅。西川残寇正加兵，交趾庸臣系将殄。聚米为山过陇西，铸铜成柱来崇善。癸亥入都喜见君，太平气象皆欣欣。越裳入贡册藩服，两川奏凯侯将军。君久执笔在枢密，词头烂漫腾高文。帝曰汝楷文且勤，敕之宰相书其勋。我来展图题句出都去，但见西南万里无烟云。
题陈受笙十三镜斋诗稿后
作者：阮元
朝代：清
体裁：七言律诗

岳色河声太仓莽，吴山越水剧清柔。合将画笔兼诗笔，直写杭州入华州。百二秦关收爽气，十三古镜照高秋。奇才旧见吴南野，却让陈生陇塞游。
题陈曼生种榆仙馆图
作者：阮元
朝代：清
体裁：古风

白云飞断天空青，抽筒叠镜窥窈冥。上有神仙之福庭，寿星躔次开畦町。白榆落荚如尧萱，呼龙耕烟种不停。仙人山馆敞未扃，十行高树围虚亭。银河珊珊声可听，河边大石排苍屏。石破漏雨惊秋霆，瑶枝玉叶敲珑玲。仙人馆中睡不醒，一梦下堕一百龄。精光在心耿耿灵，有时如珠复如荧。枌阴古社春风馨，馆中书卷甘石经。夜半起看天南星，门前历历疏如棂。
题陈迦陵先生填词图卷卷中自康熙以来诸名家佳作如林各体皆备惟无七言长律赋此避之
作者：阮元
朝代：清
体裁：七言排律

闻道元龙气最豪，平原绣像喜相遭。乌丝细压襕边字，火色频添颊上毫。阳羡书生钩党在，维摩天女借禅逃。江山一曲周郎顾，丝竹中年谢傅陶。名士竞题黄绢妇，清班不藉郁轮袍。歌喉井水新争柳，扇面烟花旧恨桃。酹酒墓田依壮悔，吹箫园馆记如皋。词人那识东林意，湖海楼原百尺高。
题陈默斋参军摊书图·其一
作者：阮元
朝代：清
体裁：七言绝句

安澜园外暮潮平，数遍藏书又论兵。我与将军同意气，半为将种半书生。
题陈默斋参军摊书图·其三
作者：阮元
朝代：清
体裁：七言绝句

交南战舰虽摧破，尚有孙恩号水仙。我欲劝君更横海，摊书万卷上楼船。
题陈默斋参军摊书图·其二
作者：阮元
朝代：清
体裁：七言绝句

万丈长塘海势危，四年与我共支持。如今投笔闽中去，铁弩三千却付谁。
题雪窗图卷用去年韵
作者：阮元
朝代：清
体裁：五言律诗

双岐多秀麦，方识雪宜寒。斗米百钱贱，万民千里安。惊心岁荏苒，著手事艰难。又喜一年雪，何妨非意干。
题颐道堂诗集卷首
作者：阮元
朝代：清
体裁：七言律诗

种花还得傍门墙，满县春风忆故乡。埭驾一桥同召伯，水通两邑胜河阳。拊灾似我昔巡浙，奉讳如君今去扬。江北部民留不住，门前桃李即甘棠。
风雪夜行枞阳江
作者：阮元
朝代：清
体裁：古风

荒江走颓波，昏月弄寒色。飞云带雪来，长风起东北。我舟逆流去，超越殊有力。遥夜速水程，帆索敢斜勒。喧声警澎湃，蓬窗月复黑。危坐待晨光，长烛几回刻。
飞霜镜引
作者：阮元
朝代：清
体裁：古风

五更晓月霜天高，匣中宝镜悲六朝。镜如霜月月如镜，人间天上常相遭。镜中何所有，真子坐弹琴。琴中何所有，必是变徵清商音。竹笋出林莲出池，真子坐当春夏时。一弹天地有秋气，莲叶惨淡游神龟。再弹长空转寒月，凤皇夜叫双梧枝。三弹四弹清霜飞，素娥青女颦蛾眉。菱花内有古人面，凛然冷逼谁敢窥。剡溪高人戴安道，作画范铜尽工巧。或是王门破琴后，幽涷三商真大好。又疑真子原无名，以镜写神琴写情。霜华落指看不见，惟见镜台秋月明。秋月复秋月，千年磨不缺。负局听琴声，琴声久消绝。琴声绝兮真子归，剑沈秋水兮镜满春晖。挂高堂兮曜日，悬池馆兮照衣。春蚕珥丝七弦湿，新篁解箨桐叶肥。繁星彻夜早霞暖，何处寒霜背月飞。
食家园新麦面
作者：阮元
朝代：清
体裁：古风

后圃閒地多，偶种数亩麦。春来抽穗芒，有浪深二尺。园丁携月镰，刈之付磨石。霏屑出重罗，无以比其白。今年饼饵香，旧腊雪霜汁。快此麦秋风，黄云满梁益。
首夏奉使山西办蒙古阿拉善盐池事内子饯于小园率赋
作者：阮元
朝代：清
体裁：七言绝句

好将蔬笋饯馀春，举案居然我是宾。肉食到前迟下箸，自思可是远谋人。
香稻米饭
作者：阮元
朝代：清
体裁：七言绝句

家乡香饭一盂多，半耐咀尝半耐哦。似到水田闻露气，稻花开处有残荷。
马秋药光禄用曹唐游仙七律体拟为古人赠荅诗一卷属于归途玩之效拟三首 其一 武林渔人误入桃花源赠隐者
作者：阮元
朝代：清
体裁：七言律诗

桃花流水趁溪鱼，误入秦源见隐居。与我谈如新读史，谅君藏有未焚书。津边沮溺非依楚，海外神仙不遇徐。若问相逢是何客，太元年代武陵渔。
马秋药光禄用曹唐游仙七律体拟为古人赠荅诗一卷属于归途玩之效拟三首 其三 渔人重寻桃花源不得
作者：阮元
朝代：清
体裁：七言律诗

万壑千岩路巳差，更于何处觅田家。白云采采藏流水，红雨纷纷涨落花。一宿山村疑梦幻，扁舟天地感年华。永初以后谁相似，处士门前五柳斜。
马秋药光禄用曹唐游仙七律体拟为古人赠荅诗一卷属于归途玩之效拟三首 其二 桃花源隐者赠别渔人
作者：阮元
朝代：清
体裁：七言律诗

桃源深处为逃秦，问荅何缘得主宾。嬴氏帝应三十世，桃花红近一千春。沧桑我尚悲黔首，鸡黍君休告外人。洞口春风最惆怅，再来争得不迷津。
驻杭州时每九月花奴自扬州载菊一舟来一时瓶盎轩阶俱满奉严亲宴花下饶有家乡风景为写秋江载菊图题之·其一
作者：阮元
朝代：清
体裁：七言绝句

重阳花事满江关，千里花奴独往还。瓜步西风润州雨，一船秋色过金山。
驻杭州时每九月花奴自扬州载菊一舟来一时瓶盎轩阶俱满奉严亲宴花下饶有家乡风景为写秋江载菊图题之·其三
作者：阮元
朝代：清
体裁：七言绝句

花称乡心酒半酣，老人安稳住江南。阶前半亩方池水，便是延年古菊潭。
驻杭州时每九月花奴自扬州载菊一舟来一时瓶盎轩阶俱满奉严亲宴花下饶有家乡风景为写秋江载菊图题之·其二
作者：阮元
朝代：清
体裁：七言绝句

为写秋江载菊图，黄花同我住西湖。我来日饮西湖水，更为浇花调一符。
驻杭州时每九月花奴自扬州载菊一舟来一时瓶盎轩阶俱满奉严亲宴花下饶有家乡风景为写秋江载菊图题之·其四
作者：阮元
朝代：清
体裁：七言绝句

松间石畔竹篱根，栽满黄花即是园。记得童游问儿辈，此间可似傍花村。
高邮雨后舟中歌
作者：阮元
朝代：清
体裁：古风

旧年一雨洗春去，花落春明杂飞絮。今年一雨浮春来，楚州烟水迎船开。楚州珠湖好烟水，但恐狂澜来未已。远村新绿上林梢，野寺江梅破新蕊。如此淮南好画图，一涨便教成釜底。河水原从天上来，湖堤究竟由人毁。春风起兮吹春波，今年秋风复如何。中流击楫愁心多，且挂江帆催渡河。
鸾羽歌
作者：阮元
朝代：清
体裁：古风

神鸾之品亚凤皇，和铃振响何鎗鎗。前年曾说到衡岳，銮音一串疑归昌。奇文异彩那得见，片羽不得留清湘。今来岭表控桂海，仙翎颇出暹罗航。焦明振振搏如帚，不入翡翠千金装。翅修三尺尾五尺，更比孔雀金花长。连钱珠眼二十四，骖青舞绣开吉光。古人秉翟尚渥赭，况此肃肃威仪翔。一挥笔几俗尘远，宛然长丽飞女床。
黔大定以西古罗施鬼国也谷雨过此牡丹处处盛开
作者：阮元
朝代：清
体裁：七言律诗

魏紫鞓红洛下姿，东风吹放满罗施。邮亭院落留双盎，茅屋人家也数枝。滇水未能赏春色，黔山颇不负花期。小瓶旁插肩舆里，一日看他四五时。
齐侯罍歌
作者：阮元
朝代：清
体裁：古风

于戏此罍乃齐景公之所为，赐与田桓孟姜宝用之。云雷繶带交陆离，兽面两耳双镮垂。篆在腹内难拓槌，一十九行列铭辞。璧玉乐舞钟鼓司，听命天子曰尔期。洹桓假借古无疑，万年眉寿为尔祈。太岳姜氏育有妫，再世遂至稚孟夷。五世洹昌应卜龟，受此器者田乞釐。凤皇于飞陈厚施，晏子谏礼知齐衰。此罍之铸当此时，玩辞可见公室卑。孔子请伐扶衰姬，此罍屹然竟不移。尚父祚短弱尾旗，不抵虞韶传至斯。精金坚黝真䵼彝，百六十八字画奇。历三千年文在兹，我姑酌彼还哦诗。
龙宾道中
作者：阮元
朝代：清
体裁：七言律诗

柳南山水接龙宾，更度牂牁问远津。青草气香疑有瘴，绿榕阴重惜无春。当年木客曾诗客，今日猺人是稻人。四月畬田耕种毕，此间久巳不文身。
龙王庙联
作者：阮元
朝代：清
体裁：联

神德庇三农，统天田以乾象；恩膏流百粤，兴云雨于雩坛。
简朝鲜国使俞集一李世瑾
作者：阮公沆
朝代：清

沧海扬尘几度三，炎邦自昔宅交南。六经以外无他道，一岁之中熟八蚕。万户鱼盐常给足，四时花木共敷覃。归来宣室如前席，似与观风助一谈。地各东南海际居，计程一万又零馀。威仪共秉周家礼，学问同遵孔氏书。好把文章通肯綮，休论温饱度居诸。使轺云返重相忆，在子安知不我如。
简朝鲜国使俞集一李世瑾·其一
作者：阮公沆
朝代：清
体裁：七言律诗

沧海扬尘几度三，炎邦自昔宅交南。六经以外无他道，一岁之中熟八蚕。万户鱼盐常给足，四时花木共敷覃。归来宣室如前席，似与观风助一谈。
简朝鲜国使俞集一李世瑾·其二
作者：阮公沆
朝代：清
体裁：七言律诗

地各东南海际居，计程一万又零馀。威仪共秉周家礼，学问同遵孔氏书。好把文章通肯綮，休论温饱度居诸。使轺云返重相忆，在子安知不我如。
过青县
作者：阮学浩
朝代：清

青县拱神畿，东偏连海隅。弥漫三沽道，众水所沮洳。长堤束两岸，岁岁劳补苴。岂不惜金钱，用奠釜底居。隐隐桑麻村，杳杳烟火墟。耘锄炙炎日，妇子同劳劬。良畴幸云茂，指顾盈篝车。谁撄老蛟怒，浊浪横卷舒。牵挽一线路，终夜成川涂。签程苦留滞，过此增感歔。徒闻走吏卒，喧集流亡夫。屯云列畚锸，比户征薪刍。鞭笞塞决口，虫蚁泥涂趋。哀哉田庐没，沉痛迫肌肤。堤完复何益，胡不缓须臾。长官曰否否，河患无时无。那因尔民患，罪我官守疏。疏防幸罪脱，遑问民力痡。
恭和御制赐朝鲜琉球安南诸国使臣诗
作者：阮宏匡
朝代：清

筵开前节值新笋，春暖名园诏问频。恩侈帡幪高覆物，泽覃优渥广同人。怀侯柔远天生圣，饱德观光子慕亲。化外幸陪冠带会，期颐介寿拜皇仁。
安庆大观亭联
作者：阮崇德
朝代：清
体裁：联

大江东去，看骇浪惊涛，千古英雄淘不尽；匹马南来，问豪情壮志，一楼风月拓奇观。
陶然亭联
作者：阮崇德
朝代：清
体裁：联

长戈满地，一亭独幽，客子河粱携手去；把酒问天，陶然共醉，西山秋色上衣来。
齐侯罍歌
作者：阮常生
朝代：清
体裁：古风

罍乃酒器形如壶，郭注尔雅曾辨诸。其别有五小曰坎，馀者为罍名无殊。古人祭祀及朝享，用备尊彝致精爽。天子饰玉诸侯金，义别尊卑著天壤。吾家积古古物多，爵觚觯角纷搜罗。酒器前后共廿六，哦诗久已同摩挲。后得一罍更权奇，形符古制双耳垂。两环系耳吐饕餮，古气磅礴盘云雷。雷罍声近义取此，孔疏训解得古旨。罍口铭辞十九行，环列直下罍腹止。口小腹大摹拓难，铜花青照江水寒。篆文百有六十八，猝难释辨非彫残。吾师椒堂朱驾部，摹篆秋堂博三古。孔悝读铭未云多，张敞识鼎岂足数。嘉庆甲戌季冬时，吾父拓寄请释之。雄文奇字句佶屈，一朝识破无廋词。首列齐侯罍数字，用锡洹子作尨器。洹桓偕声古通借，乃知此为景公制。自古人臣著勋绩，始制彝器答宣力。桓子无宇齐奚功，曷祷万年加宠锡。我忆景公当是年，公室已卑陈氏专。五世其昌协筮卜，齐国之政将归田。若使景公早此鉴，或知守礼思忧患。何至失刑陈厚施，晏子自晋归纳谏。此器已兆齐祚移，妫育于姜其代斯。吾抚此罍再叹息，永怀还诵金罍诗。
挽曾国荃联
作者：阮忠植等
朝代：清
体裁：联

大业佐中兴，吴楚东南，半壁江山经手定；伟人生并世，伯仲伊吕，二难勋伐美肩随。
偕黄云亭登黄鹤楼
作者：阮思僩
朝代：清
体裁：七言律诗

白云黄鹤已千秋，万里归来共倚楼。夏涨几无江汉别，楚山尽到凤凰收。风流几换红羊劫，词赋犹传鹦鹉洲。远浦斜阳徒极目，孤帆中见火轮舟。
武昌感怀
作者：阮思僩
朝代：清
体裁：七言律诗

苍茫江汉抱城阴，红发残灰尚到今。废宅草侵官道合，枯壕桥带雪泥深。节楼寒日笙歌歇，水驿悲风鼓角沉。过客南来徒极目，白云黄鹤罢登临。
云栖题壁和先文达公韵
作者：阮恩滦
朝代：清

四山滴寒翠，长松夹修篁。江潮齧岸急，天风吹衣凉。咨禅参举叶，礼佛来焚香。定禽寂无语，云间钟梵长。
偶作
作者：阮恩滦
朝代：清

片月衔山远，归云傍树横。江城吹玉笛，日夜故园情。
兵乱未息乡问久疏南望白云形神交瘁人言愁始欲愁矣率赋长歌用摅忧抱
作者：阮恩滦
朝代：清

羽檄半天下，江南复江北。千里望白云，可望不可即。忆昔在室时，帟帏侍晨夕。胜衣授文史，章句勤记述。馀事及绘画，丹青恣涂泽。如何一挥手，鹒蟀顿代易。巾车愿言迈，旋归那可得。岂伊冈阜高，伏莽多蝥贼。岂伊风涛阻，旌旗蔽江黑。端忧从中来，寤寐空反侧。深渊有蛟虬，丛薄饶豺貘。音书亦已渺，何况见颜色。日月如转毂，烽火何时熄。欲取瑶琴弹，思归操谁识。欲引浊醪饮，愁病输酒力。区区寸草心，胡以酬爱日。安得扫欃枪，尘氛清四极。上贺风云通，下庆乱离息。载咏《河广》诗，长风送归楫。
冬日偶成
作者：阮恩滦
朝代：清

平安两字托鱼笺，回首萱闱倍黯然。怕向高楼卷帘望，青山遮断白云天。
初春游云楼
作者：阮恩滦
朝代：清

笋舆破晓到云栖，万个琅玕夹道齐。笕路曲盘山磴窄，松阴深锁寺楼低。疏钟顿令尘心远，古壁应无俗客题。却喜寻春来较早，杏花微雨故凄迷。
剔银灯·砚屏
作者：阮恩滦
朝代：清

悄坐夜窗孤暝。不减临池清兴。试启银屏，照来瓦砚，隐约墨痕深映。凝眸细认。注潋滟、笔花流影。格写眠虫秀整。光冻讶螺清冷。玳几灯疏，金星奁小，比似晕妆窥镜。兰笺书尽。觉恍惚、有人遥领。
十六字令
作者：阮恩滦
朝代：清

愁。羽檄纷驰又一秋。频回首，惆怅水西流。
和宋白玉蟾弹琴诗韵
作者：阮恩滦
朝代：清

湛然抱琴癖，閒弹送夕阳。云和不可作，一曲一回肠。黯黯秋云里，森森修竹间。化机人不识，飞雁落空山。山月瞰长空，泠泠十指中。成连沧海上，千古叹高风。
和宋白玉蟾弹琴诗韵·其一
作者：阮恩滦
朝代：清

湛然抱琴癖，閒弹送夕阳。云和不可作，一曲一回肠。
和宋白玉蟾弹琴诗韵·其三
作者：阮恩滦
朝代：清

山月瞰长空，泠泠十指中。成连沧海上，千古叹高风。
和宋白玉蟾弹琴诗韵·其二
作者：阮恩滦
朝代：清

黯黯秋云里，森森修竹间。化机人不识，飞雁落空山。
和白香山月夜调琴忆崔少卿诗
作者：阮恩滦
朝代：清

琴韵幽閒寄性情，香山月夜忆崔卿。可怜古调无知己，等作寻常箫管声。
和竹斋主人
作者：阮恩滦
朝代：清

娇莺啼上绿杨枝，閒傍妆台瘦不支。半榻诗书常乱叠，一楼风雨最相思。瑶琴空抚思归操，黄绢慵赓绝妙词。鸿雁在云鱼在水，更谁传讯到天涯。
咏琴墅梅
作者：阮恩滦
朝代：清

茅屋藏花里，梅开满屋香。七弦鸣绿绮，千树绕红妆。古调凭谁契，冰姿为尔芳。泠泠惊宿鸟，月冻半林霜。
夏初临·平山堂看龙舟
作者：阮恩滦
朝代：清

高阁凌霄，长坂掣练，正逢竞渡芳游。遥指旌旗，回旋三两龙舟。满湖烟景齐收。沸笙歌、乱逐中流。锦波荡桨，春雷叠鼓，作势昂头。当年阑槛，种柳依依，醉翁陈迹，鸿雪空留。青山无恙，哀弦豪竹都休。罗绮云稠，笑无端、极目凭楼。惹闲愁。几多鳞爪，惊起沙鸥。
夏夜
作者：阮恩滦
朝代：清

薰风夜透池荷飐，拂拂幽香来竹院。起视明星独倚阑，凉云密织鱼鳞片。冰绡雾縠却袢暑，披襟懒挈黄罗扇。镫疏月落不见人，隔花时有流萤现。
奉吾母来札喜志
作者：阮恩滦
朝代：清

画楼寂寞正徘徊，惊报家书一纸来。半是欢欣半还惧，先看函面莫轻开。
奴自维扬载菊一舟藉传家乡风景绘有秋江载菊图故梦中云云因足成之
作者：阮恩滦
朝代：清

家园回首费思量，城郭依依认绿杨。琴客弦诗宜水调，花奴载菊自江乡。柴桑粉本秋容澹，瓜步钟声驿路长。梦醒不知窗月皎，白云何处倍神伤。
始闻蝉声
作者：阮恩滦
朝代：清

日午风暄次第鸣，翛然一碧树无情。好音为报黄梅出，雅奏疑翻白苎轻。弄舌我怜才语涩，上头人爱鬓丝青。莫矜倚托清高甚，应悔秋来玉露零。
寄家书
作者：阮恩滦
朝代：清

拈毫欲写几迟回，万种新愁顷刻来。书尽兰笺心未尽，却教缄罢又重开。
寒月
作者：阮恩滦
朝代：清

霜月照松涧，清辉特地寒。萝阴翠袖薄，心怯倚阑干。
庆清朝慢·除夕听爆竹声
作者：阮恩滦
朝代：清
体裁：词

蛇壑年华，凤城灯火，东风催动春声。神弦乍歌迎送，上烛霄明。听向南邻北舍，流光电挚总心惊。才一瞥，蝶衣碎迸，翻讶飞霙。岁已尽，漏正永，试问夜何许，夜转三更。最是铜街叠鼓，依约雷鸣。犹记椒筵散后，千门歌吹杂箫笙。银台畔，腊花送喜，还缀琼英。
扑胡蝶·月夜看菊感怀
作者：阮恩滦
朝代：清

霜英弄晚，清绝东篱景。秋容太淡，蟾波相掩映。几重帘捲风疏，一曲栏回露冷。何如未荒三径。峭寒警。年华逝羽，风雨重阳怕回省。亭亭照见，恍如侬瘦影。最怜压鬓簪低，况是烧灯院静。消磨醉吟清兴。
扫花游·自云栖寺归，泛舟西湖，游览竟日，倚声成歌
作者：阮恩滦
朝代：清

万篁径里，正翠滴篮舆，海霞初晓。寺门渐杳。更明湖荡桨，镜波回抱。极目群峰，百变云容尽扫。晚春好。问堤柳旧栽，添种多少。何事赢懊恼。指绚碧亭台，俊游曾到。谢墩自小。叹而今剩有，冷烟衰草。无限悲怀，且听莺啼树杪。日西了。尽徘徊、晚花沼。
扬州慢
作者：阮恩滦
朝代：清

万点疑星，四围如画，往来半是灯舟。正繁弦急管，响彻大江流。忆邗上、湖亭逭暑，清歌檀板，鼓吹都休。怎人移星换，旬馀疑隔三秋。一轮皓月，喜此时、同照山丘。更烛影摇红，波光耀彩，几费凝眸。生怕汝南鸡唱，知慈云、返棹难留。这馀辉长夜，顿添无限新愁。
接家书有感
作者：阮恩滦
朝代：清

东风又到短长亭，惆怅珠湖柳色青。安得蒲帆悬十幅，随潮直下广陵城。红桥回首路茫茫，雁足书来每断肠。惟愿烽烟渐平息，归篷影里白蘋香。
接家书有感·其一
作者：阮恩滦
朝代：清

东风又到短长亭，惆怅珠湖柳色青。安得蒲帆悬十幅，随潮直下广陵城。
接家书有感·其二
作者：阮恩滦
朝代：清

红桥回首路茫茫，雁足书来每断肠。惟愿烽烟渐平息，归篷影里白蘋香。
新秋感怀
作者：阮恩滦
朝代：清

雨馀人意爽，秋气足庭除。水曲闻蝉后，霜关警雁初。风欺袖罗薄，月瞰屋梁虚。渺渺沧江路，谁传双鲤书。
早凉
作者：阮恩滦
朝代：清

鹊渚西风大火流，青虫扑簌夜釭幽。不知庭外凉多少，一树梧桐一叶秋。
春日感怀
作者：阮恩滦
朝代：清

独有思亲泪，逢春洒更多。两年经别久，千里奈愁何。画阁迟迟日，珠湖渺渺波。归期休复问，一岁一蹉跎。
春望
作者：阮恩滦
朝代：清

高楼眺平楚，江树何沈沈。茅屋互鳞比，烟霭一以深。青骢识归路，黄鹂弄好音。朅来写怀抱，举目悲登临。蘅芜渺天末，桃李乱云浔。韶华易逝羽，奄忽不可寻。俯仰感今昔，悠悠千古心。回首妆台畔，花落罥瑶琴。
春柳
作者：阮恩滦
朝代：清

倦柳依依舞细腰，风丝轻拂鸟声娇。千门社鼓斜阳陌，一路酒旗红板桥。客梦远随流水去，春痕閒逐落花飘。是谁借与并州剪，剪出离愁万万条。
暮春晚晴
作者：阮恩滦
朝代：清

西湖暮春天，连绵雨不歇。草色浓如烟，柳丝重欲折。今兹睹新晴，寻芳闹蜂蝶。归云意迟迟，斜阳半明灭。倚槛澹忘言，悠然自怡悦。晚花散馀香，帘卷一钩月。
汉宫春
作者：阮恩滦
朝代：清

曹氏开先。更诸儒继后，选学遥传。回思旧时堂构，都付榛烟。幸存故阯，记吾家、卜筑林泉。愿自此、萍蘩永祀，馨香俎豆年年。莫道风流云散，念门墙桃李，多士班联。寻来雪泥鸿爪，馀韵留连。依依斜照，喜高楼、百尺参天。任罗贮。名书万卷，未教媲美前贤。
洞仙歌·送秋
作者：阮恩滦
朝代：清

青林红树，几日霜风警。才说悲秋又秋尽。想金焦两点，瘦却愁蛾无限恨。殆比送春更甚。寒云催雁阵。雁去无声，碧汉迢迢夜清迥。楚客赋情疏，摇落江蓠，忍重忆、故园风景。到此际、匆匆苦难留，问有酒盈樽，可能消领。
浣溪沙
作者：阮恩滦
朝代：清

何处幽人玉笛吹。新愁遥寄落梅时。隔汀鸥鹭未教知。江渚风涛羁客恨，水窗弦索女郎词。梦回朱舫漏迟迟。
浣溪沙·吴江舟次
作者：阮恩滦
朝代：清

江北江南暮霭平。濛濛烟树雨初晴。万家灯火隔湖明。风送归云栖断岭，星连寒月带孤城。轻帆一刻过松陵。
湖上
作者：阮恩滦
朝代：清

柳阴深处觅新凉，百顷玻璃澹夕阳。閒把渔竿自垂钓，白莲花底起鸳鸯。
烛影摇红·元宵灯宴
作者：阮恩滦
朝代：清

明月随人，碧空一色烟峦照。凤城火树璨银花，争向云阶耀。疑似红梅放了。只须臾、暖烘林表。霞觞泛艳，冰盏烧脂，楼台低峭。彩射千层，此时倍觉春容好。南油西漆爱辉煌，罗绮纷环绕。最是妆成闹扫。说虬签、休来报晓。今宵不禁，更买来宵，金钱多少。
玉京秋·湖上看桂
作者：阮恩滦
朝代：清

烟水远。凉飙动群木，桂花初绽。低云密护，颓阳微渲。浅碧深香相半。最留人、风送香暖。凝眸看。几枝斜倚，小山亭畔。林外残霞催晚。喜馀芬、常留仙馆。瑶砌珠尘，画栏金粟，十分秋满。试问天台，料万树、应亦同时开遍。漫飘散。为惜芳华太短。
玉玲珑阁暴雨
作者：阮恩滦
朝代：清

云压长空势欲摧，天教澄墨画图开。翻风乱飐竹阴碎，卷地忽闻荷气来。定有蛟龙迁窟宅，暗惊镫火暝楼台。秋声已在芭蕉树，不觉纱屏梦屡催。
琐窗寒·消寒
作者：阮恩滦
朝代：清

冻雪拳鸦，深松隐鹤，绮窗风紧。貂茸护暖，减了弄妆清兴。问园梅、开将未开，小阑浅压苔枝冷。忆六朝山色，愁娥难画，峭寒同警。云影。西楼暝。正酒熟枫根，笛飘竹径。灯帘自倚，销得玉釭兰烬。怕窥檐、霜月半棱，夜阶渐觉遥漏静。且围炉、小试龙团，也胜椒花饮。
由云栖纡道至湖上名园古寺游赏竟日泚笔赋之
作者：阮恩滦
朝代：清

两载湖山住，题襟愿未酬。说曾闻约略，地始足句留。棠树垂先泽，花城饱艳游。剪镫劳梦忆，烟柳六桥头。
碧桃春
作者：阮恩滦
朝代：清

数椽茅屋接松杉。晴风明翠岚。碧林深处夕阳衔。依依春色酣。城市远，水云涵。终朝送客帆。只怜病骨似眠蚕。轻寒怯茜衫。
碧桃春
作者：阮恩滦
朝代：清

钱江山水秀灵钟。茫茫天地空。避■聊借作游踪。风光堪慰侬。云漠漠，雨濛濛。青松罗数峰。依稀身入画图中。何期逆旅逢。
立秋日作
作者：阮恩滦
朝代：清

水槛凉生雨脚微，青篱络角豆花肥。前宵已听新蛩语，不待梧桐一叶飞。
诉衷情
作者：阮恩滦
朝代：清

绣绒窗底卷银钩。蝉鬓理还休。星期暗数灵匹，河汉正西流。思往事，触新愁。莫凭楼。梧桐夜雨，点点声声，渐做深秋。
迎春乐
作者：阮恩滦
朝代：清

四时美景知多少。算惟有、春光好。园梅争报齐开了。只几日、东风峭。问何处、玉箫声绕。倚亭畔、暗香飘渺。那得瑶台月夜，醉索巡檐笑。
选楼四时词
作者：阮恩滦
朝代：清

六幅蝉纱晓槛开，丝丝烟柳拂池台。佳辰又是清明近，罗幕低垂细雨来。金镜平开水一方，曲屏如幔石如床。月明风送荷香远，销得诗魂耐晚凉。草凝寒露竹凝烟，水浅池塘堕白莲。雨过小林凉意足，满庭秋思雁来天。几日繁霜浅草枯，十三弦柱雁行孤。平林萧瑟栖残照，金背寒鸦接翅呼。
选楼四时词·其一
作者：阮恩滦
朝代：清

六幅蝉纱晓槛开，丝丝烟柳拂池台。佳辰又是清明近，罗幕低垂细雨来。
选楼四时词·其三
作者：阮恩滦
朝代：清

草凝寒露竹凝烟，水浅池塘堕白莲。雨过小林凉意足，满庭秋思雁来天。
选楼四时词·其二
作者：阮恩滦
朝代：清

金镜平开水一方，曲屏如幔石如床。月明风送荷香远，销得诗魂耐晚凉。
选楼四时词·其四
作者：阮恩滦
朝代：清

几日繁霜浅草枯，十三弦柱雁行孤。平林萧瑟栖残照，金背寒鸦接翅呼。
长芦庵
作者：阮恩滦
朝代：清

大江茫茫江水白，堤畔筑庵护深碧。绯桃绿柳锁双眉，日浸波光荡云液。新芦簇簇满长洲，深厚由来畜土脉。彼苍眷注优且渥，四十年中地频辟。千村黛色接云容，百顷岚光被郊陌。江流浩浩汇奔注，两山排闼如相揖。昔年曾付丹青手，妙画难得云林笔。忽检巾箱旧图卷，痴翁豪素留名迹。烟江叠嶂渺千里，尺幅不嫌鹅绢窄。借作此图亦快事，风涛飒飒生虚壁。我今恍惚身入画，万壑千岩赴襟舄。弹琴一曲江月寒，苍翠空濛入帘隙。
高山流水·选楼理琴
作者：阮恩滦
朝代：清

选楼修竹峭寒侵。按冰丝、指冷瑶琴。弹到月明时，蟾辉朗彻遥岑。试回首、落雁沉沉。声停处，别有悠扬逸韵，暗度疏林。只钟期难觅，山水意何深。披襟。清风入怀抱，爱涔然、古调愔愔。出土忆号钟，廿字独矢丹忱。感沧桑、触物惊心。念今日、但问移宫换羽，谁是知音。况无弦、真趣三味，费研寻。
七忠祠
作者：阮旻锡
朝代：清

遗庙凄凉落照馀，诸公抗节竟何如？可怜苦战平都督，不及临戎铁尚书。风雨孤城犹黯淡，河山故国已丘墟。峨眉亭上题诗客，千载伤心论革除。
咏薇
作者：阮旻锡
朝代：清

微雨春舒叶，严霜岁植根。一拳沧海曲，千载首阳魂。叹世君臣薄，闻风草木尊。商周日已远，采罢亦何言。
还家
作者：阮旻锡
朝代：清

尽室遁江村，乍归未识路。却问路旁人，为指门前树。痴儿各长成，有弟亦同住。病妻久卧床，淹淹迫岁暮。独客苦思乡，还乡如客寓。二亲掩重泉，凄清感霜露。回首望禾江，旧庐杳无处。信宿不遑安，又复出门去。
恭和御制赐朝鲜琉球安南诸国使臣诗
作者：阮止信
朝代：清

华旦欣逢万寿旬，春卮廑祝叩筵频。象方玉帛联王会，鹿宴笙簧慰远人。望日有年陶煦暖，朝天何幸妥尊亲。南归愿即呈黄耇，早拜丹墀仰至仁。
野望
作者：阮灿辉
朝代：清

极目微茫处，濛濛山外青。天空云作嶂，岸远树为屏。野水穿田合，村烟傍户扃。遥林归倦鸟，暮色正苍冥。
分修汉四女唐五女祠纪事
作者：阮烜辉
朝代：清

千古芳流真孝美，北宫之女婴儿子。后能斯者亦云稀，木兰不再缇萦死。贝州传是古清阳，逸事闺阁遗口香。有村名留四女寺，有祠像塑四女装。昔年过此等荒迹，凄风夜雨落帆席。重来作宰几秋春，邑中掌故频考覈。考覈愈纷愈未详，引证失据无主张。土语啧啧说汉世，史书炳炳数唐芳。主唐女则冠以来，尚宫学士历可颂。明明五女祀四之，如何一宪不得共。主汉群称传氏家，若姊若娣芬齿牙。种槐插柳事徵实，飞升语转涉浮夸。入主出奴鲜直义，强作附会徒异议。何如唐存汉并存，唐存其五汉存四。一家各还一家真，同是懿美无亏人。上报二老劬劳力，下全毕世贞孝身。儿身但为父母有，耻向人间问姑舅。粉黛脂泽绝钟情，晨昏侍侧常团首。生前固为纲常扶，殁后尤愧鄙薄夫。庙祀千年馨百代，蘋蘩采采荐盘盂。即今河干寒凛冽，祠门风起檐响铁。意是贞魂划云来，皎皎明月同空洁。
庚戌仲冬偕吴陛瞻洪山
作者：阮玉堂
朝代：清
体裁：五言律诗

人影小亭外，苍茫对夕晖。山明寒月上，树静晚风微。断草迷樵径，荒烟暗野扉。离愁终莫释，把酒且休归。
黄鹤楼
作者：阮玉堂
朝代：清
体裁：五言律诗

鄂渚耸仙楼，奇观一望收。八窗接云影，万派汇江流。崔颢诗称绝，祢衡怨未休。梅花销玉笛，黄鹤付悠悠。
奉和正月廿日雪晴煮茶于竹林中题竹林茶隐卷原韵
作者：阮福
朝代：清
体裁：古风

春雷早已催时节，□岭云蒸复雨泄。雨馀天气转春寒，忽将夜雨飞成雪。此景教人忆故乡，若忆岭南又殊别。东园梅老花正繁，花放随枝势盘折。雪花梅花成万枝，一片香光气团结。竹林又遇煮茶时，拾取松枝灶初热。一双白鹤不避烟，也识茶香最清洁。我家茶隐自年年，两弟今年未随啜。亲颜喜付与诸孙，黄果如饴共甘悦。
杂诗
作者：阮芝生
朝代：清

积雨多昼阴，斋居苦不怿。向晓知新晴，启户见佳色。遥天扫片云，四山送新碧。鸣鸠起树间，落英忽已积。冉冉春光徂，坐感芳时易。何当携一尊，重蜡谢公屐。
秋初咏怀
作者：阮芝生
朝代：清

商声一夜起，萧瑟暗庭柯。秋色已如此，客怀将若何。白云千里隔，南雁几行过。不尽登楼思，苍茫独放歌。
千尺雪
作者：阮葵生
朝代：清

入门千竿万竿竹，森森萧萧戛寒玉。下有清流澄以深，坐令六月忘炎熇。粉兰一带绕溪边，翠草千丛绣山足。亭台四面无正向，高下总随山势曲。鸣泉万派落峰顶，波波折折漾文縠。接筒分引注满池，池前一片波光渌。我过曲径走禅房，拄杖山头穷远目。凉风飕飕吹我衫，秋林万树如新沐。遥闻天际落涛声，虬松万丈攒苍绿。有时天香云外飘，悠悠鼻观接芳馥。胜地岂独奔湍奇，移步皆堪作画读。溪山信美非吾乡，登临那得蘧庐宿。徒令游兴成句留，何日一茅来卜筑。
吊于忠肃公墓
作者：阮葵生
朝代：清

甲光鳞鳞白日惨，土木之变人丧胆。举朝缩颈占天星，力排众议公独敢。根本一动大势去，言南迁者吾当斩。此是乾坤何等时，安危乃以一身支。威行片纸出军府，千里万里风霆驰。摧残大敌定社稷，金瓯无缺天子归。天子归来群小昵，亨等意耳辨奚益。不惜身随天柱倾，自有奇勋贯金石。呜呼，先知其柱，朕心怜其忠，崇祠嶪嶪铭旌功。祇今穹碑蚀残龙凤字，犹来披榛剥藓寻幽宫帝。三台山下悲风起，翁仲无言石麟峙。回首栖霞一样冤，湖南湖北风烟昏。
恭题理斋年伯爱吟草
作者：阮葵生
朝代：清

天讨申蛮徼，儒官解习兵。储糈方奏绩，慷慨竟捐生。小邑传遗爱，崇祠焕令名。悲风萦西岭，凭吊不胜情。四载南岷治，循良秉洁操。英风辉汗简，战血黯青袍。缃帙披遗咏，纶音荷宠褒。浣花聚忠魄，髣髴驻灵旄。
恭题理斋年伯爱吟草·其一
作者：阮葵生
朝代：清

天讨申蛮徼，儒官解习兵。储糈方奏绩，慷慨竟捐生。小邑传遗爱，崇祠焕令名。悲风萦西岭，凭吊不胜情。
恭题理斋年伯爱吟草·其二
作者：阮葵生
朝代：清

四载南岷治，循良秉洁操。英风辉汗简，战血黯青袍。缃帙披遗咏，纶音荷宠褒。浣花聚忠魄，髣髴驻灵旄。
淀河杂咏
作者：阮葵生
朝代：清

摺叠蒲帆扇扇排，往来曾不踏青鞋。蛤田虾渚都相似，杨柳荷花误亦佳。栲栳园西夕照黄，菰蒲烟水望迷茫。草桥关口虹堤亘，赢得儿童拜六郎。水宿沙眠乐有余，渔郎生小习舟居。鸣榔跳版沿陂岸，走却琴高赤鲤鱼。
淀河杂咏·其一
作者：阮葵生
朝代：清

摺叠蒲帆扇扇排，往来曾不踏青鞋。蛤田虾渚都相似，杨柳荷花误亦佳。
淀河杂咏·其三
作者：阮葵生
朝代：清

水宿沙眠乐有余，渔郎生小习舟居。鸣榔跳版沿陂岸，走却琴高赤鲤鱼。
淀河杂咏·其二
作者：阮葵生
朝代：清

栲栳园西夕照黄，菰蒲烟水望迷茫。草桥关口虹堤亘，赢得儿童拜六郎。
野寺
作者：阮葵生
朝代：清

禅扉半掩夕阳中，林外香风动塔钟。行遍空阶人不见，一声清磬落孤松。
题齐息轩宗伯云起石谱用东坡石鼓歌韵
作者：阮葵生
朝代：清

三月既望日在丑，入山独访杜陵叟。执经愿逐彭戴游，登门忽作籍湜走。贱子半生俗生骨，先生一见笑开口。相将促膝话后前，细数离悰自别后。手出珣玗累有千，目眯点画忘其九。或如支离五粒松，或如臃肿十围柳。宛委或如夏后碑，破碎或如亚父斗。自谓青山云荡胸，不羡黄金印系肘。抉拾如从沙拣金，搜剔如妨苗乱莠。苔花千载绣山灵，松岭三年契石友。小技宁夸虫蚀书，壮夫耻效虎初孛殳。几疑入水呈龙龟，不须破壁搜蝌蚪。天铲龂龂属巨灵，怪事咄咄惊耆耇。先生生本具慧眼，往往云砂随指嗾。每逢出岫垂车轮，便教蜡屐携尊卣。凝眸高瞩向烟霄，回睨旁观尽朦瞍。乍看千叶散芙蓉，倏飘一发悬岣嵝。寻踪直上峰顶高，凿险终镵石皮厚。金翘破处露累累，鸿宝携来读某某。兹事从来想绝无，闻言那不惊顿有。传观一似鱼得珠，狂喜争同囚脱杻。世上儿曹尽叶龙，近今书手同瓦狗。真儒居处亦精灵，天文隐现信非偶。新语传闻十二州，好诗裒集三千首。南宫之袖不胜藏，青田之根急须掊。会向严陵去趣书，莫教豪客来争取。才劣谁怜觅句难，诗成莫涤多生垢。摩挲空作三宿恋，惆怅难为期月守。稽留山阁知缘深，坐对春风惭学朽。何时负笈归天台，日餐云母杖灵寿。
后垄
作者：阮蔡文
朝代：清

去县日以远，风俗日以变。顾此后垄番，北至中港限。音语止一方，他处不能辨。头发顶上垂，当额前后剪。发厚压光头，其形类覆盌。亦有一二人，公然戴高冕。黑丝及红绒，缠之百千转。大有古人风，所惜双足跣。男女八九岁，牙前两齿刬。长大手自牵，另居无拘管。父固免肯堂，翁亦无甥馆。是处两三间，村庄何萧散。高廪置平原，黍稷有馀挽。所虑湿气蒸，驾木如连栈。巨匏老而坚，行汲络藤瓣。溪水涨连旬，利涉身焉绾。丰年百礼偕，疾病颠危罕。饮酒即高歌，其乐何衎衎。
后垄
作者：阮蔡文
朝代：清
体裁：古风

去县日以远，风俗日以变。顾此后垄番，北至中港限。音语止一方，他处不能辨。头发顶上垂，当额前后剪。发厚压光头，其形类覆碗。亦有一二人，公然戴高冕。黑丝及红绒，缠之百千转。大有古人风，所惜双足跣。男女八九岁，牙前两齿刬。长大手自牵，另居无拘管。父固免肯堂，翁亦无甥馆。是处两三间，村庄何萧散。高廪置平原，黍稷有馀挽。所虑湿气蒸，驾木如连栈。巨匏老而坚，行汲络藤瓣。溪水涨连旬，利涉身焉绾。丰年百礼偕，疾病颠危罕。饮酒即高歌，其乐何衎衎。
后垄港
作者：阮蔡文
朝代：清

双溪奔流西入海，海势吞溪溪气馁。银涛翻逐绿波回，遂使溪流忽然改。番丁日暮候潮归，竹箭穿鱼二尺肥。少妇家中藏美酒，共夫倒酌夜炉围。得鱼胜得獐与鹿，遭遭送去头家屋。
吞霄道中
作者：阮蔡文
朝代：清

来时北渡正三更，归日微明复到此。过港应须及退潮，稍缓须臾徒延企。以兹来往不成眠，鸡鸣夜半行装起。平时拥被五更寒，今夜匆匆胡乃尔。风捲涛飞天雨急，从人尽是征衣湿。
大甲妇
作者：阮蔡文
朝代：清

大甲妇，一何苦。为夫馌饷为夫锄，为夫日日绩麻缕。绩缕须净亦须长，撚匀合线紧双股。斲木虚中三尺围，凿开一道两头堵。轻圆漫捲不支机，一任玄黄杂成组。间彩颇似虹霓生，绽花疑落仙姬舞。吾闻利用前民有圣人，一器一名皆上古。况兹抒轴事机丝，制度周详供黻黼。土番蠢尔本无知，制器伊谁远近取。日计苦无多，月计有馀缕。但得稍閒馀，轧轧事伛偻。番丁横肩胜绮罗，番妇周身短布裋。大甲妇，一何苦。
大甲溪
作者：阮蔡文
朝代：清

崩山万壑争流潝，溪石团团马蹄絷。大者如鼓小如拳，溪面谁填递疏密。水挟沙流石动移，大石小石荡摩涩。海风横刮入溪寒，故纵溪流作鬐鬣。水方没胫已难行，水至拦腰命呼吸。夏秋之间势益狂，瀰漫五里无舟楫。往来溺此不知谁，征魂夜夜溪旁泣。山崩岩壑深复深，此中定有蛟龙蛰。
淡水
作者：阮蔡文
朝代：清

淡水北尽头，番居之所纪。远者旬日期，近者一望止。内地闽安洋，扬帆日暮抵。全台重北门，锁钥非他比。闻昔王师来，负固犹未已。惧发阴平师，先截长江水。降旗出石头，铁锁亦奚裨。空亡五镇兵，鬼队阴风里。大遁八里坌，两山自对峙。中有干豆门，双港南北汇。北港内北投，磺气喷天起。泉流势胜汤，鱼虾触之死。浪泵麻小翁，平豁略可喜。沿溪一水清，风被成文绮。溪石亦恣奇，高下参差倚。踰岭渡鸡笼，蟒甲风潮驶。周围十馀里，其番称姣美。风俗喜淳良，鱼盐资互市。南顾蛤仔难，北顾金包里。突入红毛城，顾似东流砥。南港武朥湾，科藤通草侈。摆接发源初，湜湜水之沚。隔岭南龟崙，南嵌收臂指。鸡柔大遁阴，金包傍山矶。跳石以为梁，潮退急如矢。山鹿虽无多，海菜色何紫。又有小鸡笼，依附在密迩。凡此淡水番，植惟狗尾黍。山芋时佐之，原不需大米。近日流亡多，云欲事耘耔。苟其愿躬耕，何处无桑梓。窜身幽谷中，毋乃非常理。大社虽八名，小社更累累。各以近相依，淮泗小侯拟。通事作头家，土官听役使。通事老而懦，诸番雄跅弛。何以尽倾心，圣朝声教底。我行至此疆，俯伏而长跪。羊酒还其家，官自糗粮峙。殷勤问土风，岂敢厌俚鄙。
竹堑
作者：阮蔡文
朝代：清

南嵌之番附淡水，中港之番归后垄。竹堑周环三十里，封疆不大介其中。声音略与后垄异，土风习俗将无同。年年捕鹿邱陵比，今年得鹿实无几。鹿场半被流民开，蓺麻之馀兼蓺黍。番丁自昔亦躬耕，铁锄掘土仅寸许。百锄不及一犁深，那得盈宁畜妻子。鹿革为衣不贴身，尺布为裳露双髀。是处差徭各有帮，竹堑茕茕一社耳。鹊巢忽尔为鸠居，鹊尽无巢鸠焉徙。
虎尾溪
作者：阮蔡文
朝代：清

东螺虎尾之分派，北流西折而联界。去年虎尾宽，今年虎尾隘。去年东螺乾，今年东螺浍。大宗盛时支子依，支子若强大宗坏。馀流附入阿拔泉，虎尾之名犹相沿。阿拔之源阿里山，虎尾之源水沙连。譬如兄弟阋墙变，却于异性共周旋。水有源头木有本，不信但看棠棣篇。
送人之官外岛
作者：阮超叙
朝代：清

六月南风欲送君，临歧人语那堪闻。扁舟明日千馀里，回首中山只白云。
涿州题壁
作者：阮辉𠐓
朝代：清
体裁：七言绝句

远捧芝纶万里来，烟云绕向马头开。客囊衣在缝仍密，带得平安两字回。
伊犁除夕
作者：阿克敦
朝代：清

兰蕙谁为伴，虎狼深穴中。柳墙残雪白，毳幕客灯红。风景他乡异，年华此日同。明春新月上，马首好行东。
准噶尔歌
作者：阿克敦
朝代：清

缅惟有元主中夏，版图日拓朝外夷。西塞四种厄鲁特，驼马牛羊分牧之。种类之中准噶尔，善于牧马日蕃滋。部落酋长课勤最，屡降丹书晋太师。元祚浸衰帝北狩，一传再传不自持。额参强盛收蒙古，土木之变是所为。元帝子孙号戴荫，剪伐厥后威更施。嗟彼喀尔喀，实乃有元之本支。叛虏不臣肆侵扰，涣散奔走何惨凄。圣祖纳降诛有罪，噶尔丹灭无孑遗。兄子策旺遁西域，苟安于世饰诈欺。子济父恶惟恃远，跳梁小丑亦太迷。我武维扬歼逆寇，年来胆落望风磨。将士鼓勇思奋击，直捣其巢及此时。帝曰普天之下皆赤子，虽在殊俗忍视歧。按兵不杀俟悔悟，予以自新一介驰。好生之德洽苍昊，蠢尔悦服中心移。表上谢过遣贡使，臣得遭逢千载奇。天时人事详审度，臣敢拜手以献升平诗。
即事
作者：阿克敦
朝代：清

宏济院边催晓发，慕华馆外驻征镳。鸳班排立虔瞻拜，五色天书下绛霄。丽人武事自称雄，短剑宽衣衬小弓。驰骤凭他执鞭者，空传果下是朱蒙。结彩高悬崇礼门，肩舆云拥一城喧。避人清道迎天使，引入藩宫礼更尊。早设重茵便殿中，升阶就位列西东。向臣频问天颜喜，心感皇恩异数隆。
即事·其一
作者：阿克敦
朝代：清

宏济院边催晓发，慕华馆外驻征镳。鸳班排立虔瞻拜，五色天书下绛霄。
即事·其三
作者：阿克敦
朝代：清

结彩高悬崇礼门，肩舆云拥一城喧。避人清道迎天使，引入藩宫礼更尊。
即事·其二
作者：阿克敦
朝代：清

丽人武事自称雄，短剑宽衣衬小弓。驰骤凭他执鞭者，空传果下是朱蒙。
即事·其四
作者：阿克敦
朝代：清

早设重茵便殿中，升阶就位列西东。向臣频问天颜喜，心感皇恩异数隆。
吴义民寻弟诗
作者：阿克敦
朝代：清

兄弟他乡遇，关河故国非。几年悲远别，此日更相依。暮雪迷山径，边风冻日晖。人归宁古塔，和气满庭闱。
宿乌鲁木齐
作者：阿克敦
朝代：清

吐蕃界北有空城，西距阳关第六程。雪满荒芜连野阔，春回林木带流清。戍兵自古需屯策，柔远于今识虏情。欲向轮台寻旧址，万山高耸一峰明。
读汉留侯唐邺侯传
作者：阿克敦
朝代：清

大道有消长，哲人在乘时。身心役于物，出处失其宜。缅彼子房贤，悠然使我思。博浪报韩仇，英声震八陲。密谋参帷幄，摧项如婴儿。成功以告退，愿与赤松随。从容儒者风，高踪谁可追。长源旷代合，白衣帝者师。二京恢复策，千秋竹帛垂。谠议寤人主，骨肉无猜疑。遐情寄放达，山巅与水湄。汉唐两先生，令闻善保之。托言养生术，罗网安所施。神仙亦杳渺，功名不可羁。遗编览夏日，绿叶亚槐枝。
挽曾国荃联
作者：阿克达春
朝代：清
体裁：联

敌忾奏肤功，念血战几经，始荐膺建节兼圻，乃因犹子怆怀，竟继难兄证果；惊闻老足疾，恨躬亲莫遂，徒遣使问安寝食，何意片言尚在，无缘面命长承。
挽曾纪泽联
作者：阿克达春
朝代：清
体裁：联

有志迪前光，国体能尊，出使休多班定远；无言及家事，君恩图报，得年胡少武乡侯？
买花券
作者：阿林保
朝代：清

何必山涯与水滨，案头屋角四时新。片言订得林中约，一纸招来天下春。破例不妨同市侩，买花毕竟是骚人。当年玉鼻谁书券，笑步东坡马后尘。
六和塔
作者：阿林保
朝代：清

拾级凌高顶，危栏未敢扶。山从朝日出，云到大江无。地势随吴转，涛声向海趋。沧桑经几变，千古此浮图。
看桃花
作者：阿林保
朝代：清

客舍适无事，出门春满山。东风孤寺外，夕照小桥湾。倚杖入云去，拨舟随水环。武陵意一往，未必非人寰。
伊犁军营
作者：阿桂
朝代：清

欲扫妖气净，岩疆战不休。人犹争马革，天已厌旄头。刁斗三更月，关山万里愁。渠魁何日灭，非直为封侯。
大军次永昌有作
作者：阿桂
朝代：清

王师毋尽杀，胁从贷余生。一将功何有，千军怒未平。投戈收战骨，撤幕返春耕。仰喜皇心慰，边陲已息兵。
感怀用苏文忠公寄晁美叔韵
作者：阿桂
朝代：清

少小重意气，局蹐訾前贤。惟知一往乐，谁能计万全。而今衰老矣，狂直多弃捐。心迹聊自慰，功成付与天。百忧如猬集，扰扰白发年。虽廑生还想，宁知口碑传。胡不赋《归去》，恣意穷芳鲜。松竹荫我庐，朝昏饱云烟。泾渭自清浊，美丑何憎妍。不见亦不闻，幽谷长日眠。撷彼南山茶，松枝活火煎。一瓯涤内热，快意耽静便。岂必觅丹砂，妄与神仙缘。醉乡亦复好，遑惜囊无钱。
成都将军署联
作者：阿桂
朝代：清
体裁：联

拱北星辰兼上将；征西部属半通侯。
灵岩山馆二门联
作者：阿桂
朝代：清
体裁：联

莲嶂千重，此日已成云出岫；松风十里，他年应待鹤归巢。
话旧赠钱冲斋观察
作者：阿桂
朝代：清

忆昔承师范，萧斋只两人。始从亲研削，直至命冠巾。经历风波险，甘同疏水贫。十年情意重，爱我比祥麟。绝域言旋后，年华屈指中。我方依禁闼，君正董河工。意气芝兰臭，行踪牛马风。天山同汉水，契阔更西东。三载征蛮府，天涯笑语温。晨昏欣共数，冷暖不须论。话旧成尘影，筹边验泪痕。相期崇令德，努力念师门。
话旧赠钱冲斋观察·其一
作者：阿桂
朝代：清

忆昔承师范，萧斋只两人。始从亲研削，直至命冠巾。经历风波险，甘同疏水贫。十年情意重，爱我比祥麟。
话旧赠钱冲斋观察·其三
作者：阿桂
朝代：清

三载征蛮府，天涯笑语温。晨昏欣共数，冷暖不须论。话旧成尘影，筹边验泪痕。相期崇令德，努力念师门。
话旧赠钱冲斋观察·其二
作者：阿桂
朝代：清

绝域言旋后，年华屈指中。我方依禁闼，君正董河工。意气芝兰臭，行踪牛马风。天山同汉水，契阔更西东。
题画
作者：际祥
朝代：清

路绕西湖西复西，夕阳红树板桥低。秋风记得春归日，花落柴门雨满溪。
山居
作者：际醒
朝代：清

为爱林泉趣颇饶，市廛隔绝路迢遥。千重竹树居幽僻，一个蒲团坐寂寥。昼静窗中山色澹，日高帘外鸟声娇。定回满目皆生意，乘兴扶筇过小桥。疏拙难堪应世情，馀生赢得寄柴荆。且无活计卷唇，尽有家私折脚铛。亭畔开池宜浣月，篱边种菊喜餐英。敢云野况齐安养，差胜人间閒利名。
山居·其一
作者：际醒
朝代：清
体裁：七言律诗

为爱林泉趣颇饶，市廛隔绝路迢遥。千重竹树居幽僻，一个蒲团坐寂寥。昼静窗中山色澹，日高帘外鸟声娇。定回满目皆生意，乘兴扶筇过小桥。
山居·其二
作者：际醒
朝代：清
体裁：七言律诗

疏拙难堪应世情，馀生赢得寄柴荆。且无活计卷唇钁，尽有家私折脚铛。亭畔开池宜浣月，篱边种菊喜餐英。敢云野况齐安养，差胜人间閒利名。
咏新竹
作者：际𣉻
朝代：清
体裁：诗

此君志欲擎天碧，耸出云头高百尺。只恐年深化作龙，一朝飞去不留迹。
庭芳同学受法诗以寄之
作者：际𣉻
朝代：清
体裁：七言绝句

自从合派泉边别，地北天南各一方。仍向龙须同法乳，新诗特寄两三行。
游朱陵观
作者：际𣉻
朝代：清
体裁：五言律诗

洞天三十六，于此最称奇。高阁飞云入，断桥流水澌。鸟鸣谈道处，花落炼丹池。仙去多遗迹，低徊动感思。
重游回澜寺
作者：际𣉻
朝代：清

百里支筇再到游，诗人元自爱探幽。不须买得村头酒，醉杀满庭黄叶秋。名山自古号回澜，信是钤阳第一观。上下蒲帆轻若叶，游人好作画图看。
重游回澜寺·其一
作者：际𣉻
朝代：清
体裁：七言绝句

百里支筇再到游，诗人元自爱探幽。不须买得村头酒，醉杀满庭黄叶秋。
重游回澜寺·其二
作者：际𣉻
朝代：清
体裁：七言绝句

名山自古号回澜，信是钤阳第一观。上下蒲帆轻若叶，游人好作画图看。
丙申见怀·其一
作者：陆㙨
朝代：清
体裁：五言律诗

不是江山助，如何笔有神？重君遗世想，呼我谪仙人。心澹才偏艳，身狂性最真。杭州岁除夜，忆否买青春？
丙申见怀·其三
作者：陆㙨
朝代：清
体裁：五言律诗

共抱邱园志，襟怀各自知。云閒归壑稳，泉洁出山迟。庾信庐嫌敝，潘安鬓怕丝。词人穷益好，拱璧一囊诗。
丙申见怀·其二
作者：陆㙨
朝代：清
体裁：五言律诗

隔岁不相见，怀君无日忘。借眠有丘壑，自慰只词章。夜雨灯花绿，秋山树叶黄。拥书谁是伴，竹榻一琴张。
丙申见怀·其四
作者：陆㙨
朝代：清
体裁：五言律诗

名已传流辈，身难恃少年。花间轻白璧，杯底问青天。莫忘湖山约，多联翰墨缘。残秋风日冷，珍重夜深眠。
夏日访云栖庵绕过圣水洞遇雨
作者：陆㙨
朝代：清

巴州四龛胜，尤数西与南。幽境次第入，先访云栖庵。稻花一路香，田水拖青蓝。橦子满村大，绿荫垂沙潭。山色迎人来，空翠浮烟岚。茅庵卧白云，一径入林麓。引泉小成池，凿岩深作屋。溪水澹人心，山花艳游目。停骖憩午阴，徘徊抚古木。披云坐苔石，山影一襟绿。待访安期生，韬精栖岩谷。深林黯残雨，新霁远岫沈。云飞万峰活，天晕半日阴。野性飒然举，寻山不辞深。古藤压径黑，但闻呼晴禽。风定细籁发，急涧流清音。
夏日访云栖庵绕过圣水洞遇雨·其一
作者：陆㙨
朝代：清
体裁：古风

巴州四龛胜，尤数西与南。幽境次第入，先访云栖庵。稻花一路香，田水拖青蓝。橦子满村大，绿荫垂沙潭。山色迎人来，空翠浮烟岚。
夏日访云栖庵绕过圣水洞遇雨·其三
作者：陆㙨
朝代：清
体裁：古风

深林黯残雨，新霁远岫沈。云飞万峰活，天晕半日阴。野性飒然举，寻山不辞深。古藤压径黑，但闻呼晴禽。风定细籁发，急涧流清音。
夏日访云栖庵绕过圣水洞遇雨·其二
作者：陆㙨
朝代：清
体裁：古风

茅庵卧白云，一径入林麓。引泉小成池，凿岩深作屋。溪水澹人心，山花艳游目。停骖憩午阴，徘徊抚古木。披云坐苔石，山影一襟绿。待访安期生，韬精栖岩谷。
蜀中杂咏
作者：陆㙨
朝代：清

边城草木万军屯，怪石嶙峋虎豹蹲。天险盘空横栈阁，灵关夺隘镇夔门。野花碧染苌弘血，春树红招望帝魂。看尽奇山输入峡，雄心顿歇笑桓温。怅望虞渊日易曛，美人名士尽荒坟。故宫雨冷残秋黍，断镞沙埋古垒云。好客尚思严仆射，幸功谁吊邓将军。金鱼灈水人何处，鸂？浮波自结群。
蜀中杂咏·其一
作者：陆㙨
朝代：清
体裁：七言律诗

边城草木万军屯，怪石嶙峋虎豹蹲。天险盘空横栈阁，灵关夺隘镇夔门。野花碧染苌弘血，春树红招望帝魂。看尽奇山输入峡，雄心顿歇笑桓温。
蜀中杂咏·其二
作者：陆㙨
朝代：清

怅望虞渊日易曛，美人名士尽荒坟。故宫雨冷残秋黍，断镞沙埋古垒云。好客尚思严仆射，幸功谁吊邓将军。金鱼灈水人何处，鸂？浮波自结群。
蜀中杂咏·其二
作者：陆㙨
朝代：清
体裁：七言律诗

怅望虞渊日易曛，美人名士尽荒坟。故宫雨冷残秋黍，断镞沙埋古垒云。好客尚思严仆射，幸功谁吊邓将军。金鱼灈水人何处，鸂𪄠浮波自结群。
除夕同姚燮登吴山作
作者：陆㙨
朝代：清
体裁：古风

不馈东坡岁，不祭阆仙诗。临歧遇良友，握手话别离。人别岁亦别，且将征装迟。佳节好行乐，莫待潘鬓丝。梅花满孤山，香漏三两枝。欲振探梅兴，踏雪西湖湄。舟子亦守岁，冷把湖船羁。夜深秉烛游，力猛忘神疲。明月已死魄，不见人影随。振衣登高冈，俯视寒云披。巢鸟寂无声，杂树迷幽姿。天空无惊皇，自携琼箫吹。万家烟模糊，红出屋顶炊。拍手划然啸，惊堕云中鸱。咄咄呼怪物，瞠目山僧痴。明朝约赌酒，但拜双鬟垂。人与年俱新，好似儿童时。长安走马去，吐出胸中奇。青云厉高响，健翮鸣朝曦。
喜宋子犹从上海归赋赠
作者：陆世仪
朝代：清
体裁：七言律诗

十年蹈海一身轻，故国重回代已更。梦里鲸波如昨日，尊前鲑菜只平生。乾坤何处容孤往，丘壑吾侪且耦耕。遁世工夫正无限，可能相助一经营。
感遇诗
作者：陆世仪
朝代：清

潜鱼怀深渊，飞鸟慕青冥。志尚各有适，罗弋纷四陈。神龙失云雾，蠖伏同众鳞。哲士无势位，俯首齐凡民。仰叹发浩歌，悲来痛填膺。气数苟在天，匹夫岂能争。时予避地水村，土人乱，复入城。仲雍避荆吴，断发文其身。殷箕遘昏乱，佯狂受奴髡。少连柳下惠，降辱称逸民。微服过宋都，去衣入裸人。在昔大圣哲，处困皆有伦。区区卑贱子，含垢安足嗔。伏读明夷卦，悠然感我心。柔顺以蒙难，艰贞晦其明。踬马恒破车，恶妇恒破家。冠帻事攻劫，安能正奇邪。汉家四百载，党祸为萌芽。处士盛名节，朝廷非所嘉。名节尚不可，何况群骄奢。睢阳四战地，孤立贼垒中。屹然障江淮，不与降丑同。茶纸鼠雀尽，身死城亦空。巡远固足钦，斯民实奇忠。河北廿四郡，闻之宁愧衷。小隐隐陵阿，大隐隐朝市。朝市我不能，陵阿亦殊赘。卜居东南隅，落落有爽气。左顾通人烟，右览接荷芰。平畴繁嘉蔬，古冢出高树。虽非山林间，亦有泉石致。一廛聊自息，治乱委人事。丹穴有雏凤，乃在山之阴。青变白鹤侣，朝夕相和鸣。养此羽毛奇，翩然备仪庭。明王闇不作，海宇群沸惊。鸾鹤纷翻飞，鸱鸮互纵横。孤凤何所之，敛翮避逡巡。岂无德辉著，时穷非炫珍。灵龟曳其尾，雄鸡惮为牲。祥麟出周季，将贻田父禽。仲尼千载师，偃蹇生衰周。孟轲谈王道，七雄非其俦。濂洛关闽儒，学至君未求。晦翁振绝续，南渡时蒙羞。嗟嗟鲁斋公，仕元以为尤。岂天靳斯文，每出多邅遛。展卷仰前哲，浩然忘我忧。渔阳鼙鼓惊，征尘动地起。河北多郡县，一朝尽风靡。常山有太守，恸哭整军士。誓心匡社稷，志烈身竟死。长乐何如人，纡纡佩金紫。平生寡交与，与世殊淡漠。天涯有数子，相知在寥廓。或如孔程交，或辨朱陆学。或闻声相思，曾未接酬酢。遥遥南北海，此心契如约。风尘暗天来，踪迹各飘泊。出处或可期，生死殊未卜。会晤当何时，六合庶开拓。仲冬霜雪降，寒月光逾凉。独夜起徘徊，矫首中庭望。三垣何闇汶，列宿纵横行。天狼射丸丸，舒光异平常。旄头当天明，弧矢驰不张。天道不可知，叹息徒徬徨。
感遇诗·其一
作者：陆世仪
朝代：清
体裁：古风

潜鱼怀深渊，飞鸟慕青冥。志尚各有适，罗弋纷四陈。神龙失云雾，蠖伏同众鳞。哲士无势位，俯首齐凡民。仰叹发浩歌，悲来痛填膺。气数苟在天，匹夫岂能争。时予避地水村，土人乱，复入城。仲雍避荆吴，断发文其身。殷箕遘昏乱，佯狂受奴髡。少连柳下惠，降辱称逸民。微服过宋都，去衣入裸人。在昔大圣哲，处困皆有伦。区区卑贱子，含垢安足嗔。伏读明夷卦，悠然感我心。柔顺以蒙难，艰贞晦其明。踬马恒破车，恶妇恒破家。冠帻事攻劫，安能正奇邪。汉家四百载，党祸为萌芽。处士盛名节，朝廷非所嘉。名节尚不可，何况群骄奢。
感遇诗·其七
作者：陆世仪
朝代：清
体裁：古风

仲冬霜雪降，寒月光逾凉。独夜起徘徊，矫首中庭望。三垣何闇汶，列宿纵横行。天狼射丸丸，舒光异平常。旄头当天明，弧矢驰不张。天道不可知，叹息徒徬徨。
感遇诗·其三
作者：陆世仪
朝代：清
体裁：古风

小隐隐陵阿，大隐隐朝市。朝市我不能，陵阿亦殊赘。卜居东南隅，落落有爽气。左顾通人烟，右览接荷芰。平畴繁嘉蔬，古冢出高树。虽非山林间，亦有泉石致。一廛聊自息，治乱委人事。丹穴有雏凤，乃在山之阴。青变白鹤侣，朝夕相和鸣。养此羽毛奇，翩然备仪庭。明王闇不作，海宇群沸惊。鸾鹤纷翻飞，鸱鸮互纵横。孤凤何所之，敛翮避逡巡。岂无德辉著，时穷非炫珍。灵龟曳其尾，雄鸡惮为牲。祥麟出周季，将贻田父禽。
感遇诗·其二
作者：陆世仪
朝代：清
体裁：古风

睢阳四战地，孤立贼垒中。屹然障江淮，不与降丑同。茶纸鼠雀尽，身死城亦空。巡远固足钦，斯民实奇忠。河北廿四郡，闻之宁愧衷。
感遇诗·其五
作者：陆世仪
朝代：清
体裁：古风

渔阳鼙鼓惊，征尘动地起。河北多郡县，一朝尽风靡。常山有太守，恸哭整军士。誓心匡社稷，志烈身竟死。长乐何如人，纡纡佩金紫。
感遇诗·其六
作者：陆世仪
朝代：清
体裁：古风

平生寡交与，与世殊淡漠。天涯有数子，相知在寥廓。或如孔程交，或辨朱陆学。或闻声相思，曾未接酬酢。遥遥南北海，此心契如约。风尘暗天来，踪迹各飘泊。出处或可期，生死殊未卜。会晤当何时，六合庶开拓。
感遇诗·其四
作者：陆世仪
朝代：清
体裁：古风

仲尼千载师，偃蹇生衰周。孟轲谈王道，七雄非其俦。濂洛关闽儒，学至君未求。晦翁振绝续，南渡时蒙羞。嗟嗟鲁斋公，仕元以为尤。岂天靳斯文，每出多邅遛。展卷仰前哲，浩然忘我忧。
春日田园杂兴
作者：陆世仪
朝代：清

墙角春风吹棣棠，菜花香里豆花香。看鱼独立小池影，数笋闲行竹筱长。白眼望天非是醉，科头混俗若为狂。莫嫌世外人疏放，彭泽情深胜沅湘。闻说山中好问津，桃花如梦水如尘。乍看幕燕成新垒，谁忆泥牛换早春。打鼓吹箫今岁社，更衣脱帽旧时人。门前柳色依然绿，陶令年来避葛巾。春社才过雨水中，灌园初学问山翁。新成芥辣旋栽苣，既落瓜壶不用葱。衣履已知非晋代，蚕桑聊自说《豳风》。高原小麦青青秀，不见歌声起故宫。野水滩头长荻芽，池塘处处起鸣蛙。一春多雨占三白，二月无茶摘五加。寒食沓来惊汉腊，塞歌时起接边笳。春郊风景还如旧，添得伤心是短髽。舍北村南雨又晴，倦抛书卷漫游行。山鸠逐妇每双唤，苍鼠窥人时独惊。种秫拟成千日酒，腌菘聊当一春羹。月泉甲子依稀是，读罢遗编泪暗倾。
春日田园杂兴·其一
作者：陆世仪
朝代：清
体裁：七言律诗

墙角春风吹棣棠，菜花香里豆花香。看鱼独立小池影，数笋闲行竹筱长。白眼望天非是醉，科头混俗若为狂。莫嫌世外人疏放，彭泽情深胜沅湘。
春日田园杂兴·其三
作者：陆世仪
朝代：清

一夜东风春雨赊，起看流水入沟斜。篱头未下丝瓜种，墙脚先开蚕豆花。稚子凿池浮乳鸭，老翁摊箔晒新暇。已知身世无余乐，聊尔徜徉未是差。
春日田园杂兴·其三
作者：陆世仪
朝代：清
体裁：七言律诗

一夜东风春雨赊，起看流水入沟斜。篱头未下丝瓜种，墙脚先开蚕豆花。稚子凿池浮乳鸭，老翁摊箔晒新虾。已知身世无余乐，聊尔徜徉未是差。
春日田园杂兴·其二
作者：陆世仪
朝代：清
体裁：七言律诗

闻说山中好问津，桃花如梦水如尘。乍看幕燕成新垒，谁忆泥牛换早春。打鼓吹箫今岁社，更衣脱帽旧时人。门前柳色依然绿，陶令年来避葛巾。
春日田园杂兴·其五
作者：陆世仪
朝代：清
体裁：七言律诗

野水滩头长荻芽，池塘处处起鸣蛙。一春多雨占三白，二月无茶摘五加。寒食沓来惊汉腊，塞歌时起接边笳。春郊风景还如旧，添得伤心是短髽。
春日田园杂兴·其六
作者：陆世仪
朝代：清
体裁：七言律诗

舍北村南雨又晴，倦抛书卷漫游行。山鸠逐妇每双唤，苍鼠窥人时独惊。种秫拟成千日酒，腌菘聊当一春羹。月泉甲子依稀是，读罢遗编泪暗倾。
春日田园杂兴·其四
作者：陆世仪
朝代：清
体裁：七言律诗

春社才过雨水中，灌园初学问山翁。新成芥辣旋栽苣，既落瓜壶不用葱。衣履已知非晋代，蚕桑聊自说《豳风》。高原小麦青青秀，不见歌声起故宫。
次韵挽瞿稼轩归葬
作者：陆世仪
朝代：清
体裁：七言律诗

砥柱乾坤赖老谋，那堪宰相尽风流。横江已断千寻锁，筹国谁开万里楼？南粤兵戈行殿恨，东皋花木故园愁。渡河只有宗留守，恸哭相从地下游。
甑山士
作者：陆世仪
朝代：清
体裁：古风

甑山士，甑山士，甑底山头授书史。人生何用读五车，但须一识忠孝旨。轺东北来饮江水，金凫银雁飞都市。越国风尘高蔽天，两缸覆我甑山前。上有碧落下黄泉，冥冥长夜年复年。普天绝无乾净地，甑山犹存土一篑。
送闽中林衡者游中原长歌
作者：陆世仪
朝代：清
体裁：古风

石斋先生天下师，君能弱冠长揖之。著书如风腕欲脱，吐论凿凿称雄奇。石斋为君亦拱手，略尽形骸呼小友。赠君药言送君诗，直欲与君分半亩。天公天公何不仁，忠臣饿死英雄贫。岭云如山战骨白，至今闽海飞征尘。男儿致身苦不早，双鬓蹉跎浑欲老。安能局促辕下驹，凤凰翱翔在苍昊。束书蹑屩作壮游，志气直欲凌九州。扁舟千里入吴会，上书论古惊同俦。腐儒如予那足道，感君意气为倾倒。挥毫赠我琅玕辞，愧乏琼瑶无以报。君今策蹇问中原，山川漫漫道路昏。胡琴欲碎向何处，夜半起舞心烦冤。金陵城中王气尽，蒋山断树生芝菌。日落江潮惨不波，维扬明月歌春蚓。君不见昔日江东祖士雅，击楫中流泪盈把。又不见辽东皂帽翁，语维经典甘孤穷。丈夫处世只两途，吾子坎壈将安终。中原人才颇不恶，风尘往往倾然诺。昂藏七尺未长贫，暗中定可相摸索。归来好复过桴亭，西窗剪烛开短屏。交知四海见吾子，相对使人双眼青。
遥哭希声钱公
作者：陆世仪
朝代：清

中原倾覆事如何，穷海孤臣强负戈。利钝由天非所计，鞠躬自我更无他。流离尚欲书章句，疾革犹闻唤渡河。正气如公那可灭，涛声隐隐似悲歌。营头夜陨海涛奔，真宰茫茫未可论。绝岛君臣留正朔，瘴天风雨葬忠魂。谁将心事传龙比，赖有遗书属弟昆。千古崖山成恨事，临风遥恸一倾樽。
遥哭希声钱公·其一
作者：陆世仪
朝代：清
体裁：七言律诗

中原倾覆事如何，穷海孤臣强负戈。利钝由天非所计，鞠躬自我更无他。流离尚欲书章句，疾革犹闻唤渡河。正气如公那可灭，涛声隐隐似悲歌。
遥哭希声钱公·其二
作者：陆世仪
朝代：清
体裁：七言律诗

营头夜陨海涛奔，真宰茫茫未可论。绝岛君臣留正朔，瘴天风雨葬忠魂。谁将心事传龙比，赖有遗书属弟昆。千古崖山成恨事，临风遥恸一倾樽。
重阳后一日含绿堂吟社雅集分韵得七虞
作者：陆世仪
朝代：清
体裁：七言律诗

茱萸插罢酒还沽，余兴龙山尚未孤。万古乾坤皆草莽，一时人物在菰芦。月泉开社天星聚，铁匣缄诗井水枯。宇内谁成三不朽，壮心空老北山愚。
村居八咏·其一
作者：陆世栻
朝代：清
体裁：七言律诗

家住西皋绝送迎，罗兰半亩带烟耕。有弦不抚输元亮，无刺堪怀傲正平。高卧方知身世大，幽栖始识物情轻。一灯纸帐凄清夜，梦到梅花斗自横。
村居八咏·其二
作者：陆世栻
朝代：清
体裁：七言律诗

热不因人灭更炊，临流何必暗生悲。千秋谁重无瑕璧，当世争传没字碑。骚笔牢愁同蜀客，诗肠木石逊吴儿。閒閒纵说林栖好，三匝鸦啼未有枝。
洋河洗马篇
作者：陆世栻
朝代：清
体裁：古风

洋河之水流大荒，黄沙漠漠烟苍苍。洪涛疾走千岩石，急浪横飞六月霜。六月霜飞水清冽，健儿驱马洗汗血。千骑万队俨云屯，八骏七良惊电掣。云屯电掣下龙沙，铜爵晨凫白鼻騧。金络纵横攒竹耳，元蹄缭绕翻桃花。元蹄缭绕边风起，振鬣骁腾绿波里。天凫骇浪似飞鸦，紫燕旋空同跃鲤。骇浪旋空渥水湄，五云散采体淋漓。疑是龙媒标铜柱，更誇神骏刻瑶池。瑶池铜柱传往辙，岂意騋牝尽超绝。广漠长嘶落叶飞，阴山乱蹴层冰裂。此时圉人拂锦鞯，此时将军悬玉鞭。长驱意欲归金埒，行向沙场复转旋。转旋形势猛于虎，击柱悲歌空起舞。男儿跃马须封侯，学剑不成良独苦。
别义山弟
作者：陆世楷
朝代：清
体裁：古风

捧檄出帝京，驾言返故乡。经途眷吴会，去国经沅湘。分符在蛮郡，道路阻且长。亲交徒怅望，谁与倾壶觞。眷怀骨肉情，迢迢上河梁。零雨忽朝降，重云覆前冈。车徒叹寂寞，行李减辉光。酌酒更相劝，临岐意徬徨。垂杨未堪折，惜别牵衣裳。牵衣难久留，伫立同含愁。含愁亦何为，棣萼空绸缪。委身婴世网，聚散宁自由。荆枝怨分植，雁影悲孤游。弹冠慕郡邑，俄焉南荒投。简书益敦我，俯仰增离忧。离忧日以积，进退两无策。舍我琴瑟欢，寻彼魑魅迹。牂牱尊夜郎，罗施雄鬼国。溪洞恒尘昏，苗蛮易反侧。滇南与岭右，所在尚兵革。驱驰荒落间，一官类迁谪。迁谪休歔欷，君命安敢违。惟念同怀人，少壮多别离。家居失丧乱，宦游隔京陲。况此徼外行，后会谁豫知。行者疲津梁，居者虚房帷。春草既憔悴，秋风弥凄其。金门称大隐，臣朔常苦饥。苦饥且勿哀，侍从誇翘材。联步升玉墀，秘书窥芸台。著作拟迁固，词赋陋邹枚。立言苟不谬，千载钦良才。何必感离索，皇皇赋归来。归来良足思，悬车固有期。祖帐荣汉廷，二疏诚知几。庸庸守边鄙，忠信恐见疑。崦嵫渐以逼，拂衣须何时。白首依故园，犹得乐埙篪。万里自兹别，珍重无他辞。
后感事三首·其一
作者：陆世楷
朝代：清
体裁：七言律诗

浃日三驱中使过，似闻炎徼有惊讹。夜郎部曲留庄蹻，南粤山川属尉陁。天意岂容成割据，人情犹未厌干戈。请缨不少终军辈，老骥雄心奈尔何。
后感事三首·其三
作者：陆世楷
朝代：清
体裁：七言律诗

念尔家承祖父贤，金符铁券已三传。分茅远控河山外，赐第长开日月边。舶泛鲎涛通贝币，旗沈鰌穴息烽烟。兵权释去恩无替，歌舞还堪乐少年。
后感事三首·其二
作者：陆世楷
朝代：清
体裁：七言律诗

老臣自切明农志，内相何烦持节迎。方报三藩同整旆，岂期六诏遂称兵。裹毡入蜀功安在，蹑足封齐衅已成。却羡据鞍犹矍铄，南人应仗伏波平。
后感事四首·其一
作者：陆世楷
朝代：清
体裁：七言律诗

古来开国仗师贞，茅土相传祚不轻。姬室尚能存杞宋，汉家岂忍负韩彭。长驱忽使群蛮动，一跌终看九族烹。妄拟长驱收六合，却怜忠孝两无成。
后感事四首·其三
作者：陆世楷
朝代：清
体裁：七言律诗

弱国犹怀牛后羞，比肩屈膝更何求。山河自握传家券，海屿还通互市舟。未见散金酬死士，祗闻乘醉快私仇。天心厌乱除戎首，衅在萧墙岂暇忧。
后感事四首·其二
作者：陆世楷
朝代：清
体裁：七言律诗

雄心强欲效无诸，纵据全闽亦一隅。内顾未能除海患，前徒何敢拒天诛。姻连北阙情原戚，刑服西曹许自愚。独幸圣恩多浩荡，胁从犹许贷文儒。
后感事四首·其四
作者：陆世楷
朝代：清
体裁：七言律诗

誓爵惟凭六尺孤，一朝失守尽为俘。前驱竟入鲸鲵穴，后乘空存豚犬徒。阃内鼓旗谁更属，军中庚癸自频呼。柏舟劲节同沦没，未审终完白璧无。
喜闻滇城内溃逆孙自尽用少陵闻官军已临贼境二十韵
作者：陆世楷
朝代：清
体裁：五言排律

六诏风尘起，诸方馈运劳。誓师张挞伐，乘胜逐逋逃。劲旅如摧朽，崇城若燎毛。合围当要道，坚垒逼长壕。困兽临关缚，妖狐聚穴号。皇恩频祝网，逆志尚持牢。未肯生衔璧，终看血饮刀。市廛时雨降，帐幄彩云高。往者威权假，旋令黜陟操。分藩惊异数，尚主庆殊遭。纨裤皆纡绶，舆台尽拥旄。黔山矜险阻，楚泽恃波涛。奉诏仍骄蹇，称兵任驿骚。萧萧馀白发，草草遂黄袍。陇蜀犹公等，孙刘讵尔曹。谁能成掎鹿，早已获连鳌。解甲山同积，藏弓月并韬。车书通越赕，烽火息临洮。亟散残黎粟，欢投战士醪。平蛮应志喜，当殿洒宸毫。
墨江歌
作者：陆世楷
朝代：清
体裁：古风

凌江之水淡无色，鉴彻纤尘不可匿。斜阶以下即浊流，其水黝黑命以墨。凌水自洁墨不侵，分流数里犹湜湜。世人爱墨不爱凌，就中有蜮谁能识。漳溪染足此染心，中兹毒者何其深。相逢矢口说冰檗，一杯才酌百虑淫。投珠馈璧未快意，雌黄青白时相寻。眼前故人尽魑魅，知已惟有籯中金。吁嗟乎滥觞之波曾几年，滔滔天下皆溺焉。独清岂能挽众浊，石门况复有贪泉。
宝扛行
作者：陆世楷
朝代：清
体裁：古风

逆臣雄据西南际，跋扈居然自称帝。骄蹇由来非一朝，邸中服物多奢丽。王师百万困滇城，城门夕闭宫朝清。可怜珠玉焚不尽，满宫玩好犹充盈。珠玉全归将士橐，玩好虽存亦零落。进献喧传宝扛名，那知人物同萧索。细腰宫女半鸡皮，傅粉伶人鹤法垂。此辈岂堪充殿陛，坐令道路费驱驰。道路驱驰一何亟，夫舆舁送疲民力。牙床石榻青铜屏，挛步偻肩喘不得。逆臣据滇岁未久，安得穷搜诧希有。应是前朝黔国遗，掌握百年归唾手。沐公功业炳丹青，白蛮黑𤏡咸来庭。后人席宠渐喻等，器制或恐乖常经。要知总属亡国物，得此讵足昭威灵。皇家不贵珍奇类，万里徒劳贡阙廷。
广州
作者：陆世楷
朝代：清
体裁：七言排律

岭外常如五夏天，珠江潮汐浩无边。万家水槛迎朝日，隔岸花村起暮烟。澜市喧阗番帽集，濠居宛转妓衣连。满城第宅勋籓据，横海帆樯异国传。里社旧分谁辨树，街衢新辟已分廛。机中织锦霞同艳，椟里藏珠月共圆。帐剪异绡忘酷暑，炉焚奇脑识沈涎。文窗赠客珊瑚格，绮馆留宾玳瑁筵。每怪细虫多入馔，还誇珍果倍盈前。脂凝瓠齿槟榔染，玉绕云鬟茉莉穿。巧士材童矜婉娈，华琚金饰俨神仙。名区自昔称都会，沃野于今更曼延。火映千林丹荔圃，风摇数里绿蕉田。小园障日思葵扇，深阁迎寒忆木棉。蛤粉为泥涂壁垩，蚝房似石叠墙坚。行人晓起催鸡粥，估客宵归觅蜑船。留我鹧鸪啼莫恼，昵他鹦鹉语堪怜。只愁瘴疠炎方甚，逐客孤踪独黯然。
怀岭外诗人五首 其一 王孝廉震生鸣雷
作者：陆世楷
朝代：清
体裁：五言律诗

升书遭丧乱，辟世儗墙东。身隐文堪卖，名高刺懒通。一椽鲛蜃里，三径荻蒿中。尚记门前辙，弦歌乐未穷。
怀岭外诗人五首 其三 程太守周量可则
作者：陆世楷
朝代：清
体裁：五言律诗

然纶推巨手，倡和羡新诗。画省分双笔，炎方借一麾。公馀吟石室，没后祀罗池。烽火漓江逼，孤城尽瘁时。
怀岭外诗人五首 其二 薛秀才剑公始亨
作者：陆世楷
朝代：清
体裁：五言律诗

岭徼干戈后，高人隐卖浆。旧交存剧孟，新吕得嵇康。海国珠玑富，山村薜荔香。关前相见晚，樽酒忆清狂。
怀岭外诗人五首 其五 梁解元芝五佩兰
作者：陆世楷
朝代：清
体裁：五言律诗

岂独文高等，诗成迥出群。何人推贾谊，频岁放刘蕡。不羡红绫饼，惟誇白练裙。君家词派远，才子已前闻。
怀岭外诗人五首 其四 尹吏部振民原进
作者：陆世楷
朝代：清
体裁：五言律诗

休暇当清昼，逢迎有胜流。趋庭娱綵袖，秉烛醉兰舟。笔格珊瑚丽，觥船琥珀浮。山公今领选，寂寞竹林游。
游锦石岩
作者：陆世楷
朝代：清
体裁：古风

登山如观书，开卷见大意。自非日紬绎，鲜克穷其秘。晨兴趣归装，徬徨求杖履。扶携下重阿，顾瞻情何已。改涂指幽厓，牵萝入涧底。划然双石门，洞府为谁启。堂室皆天成，轩渠面江汜。丹霞拟岱宗，锦石梁父耳。何为探奇者，至此辄观止。碑碣空纭纭，解人良未易。所以面壁老，终古无一字。
滕王阁晚眺
作者：陆世楷
朝代：清
体裁：七言律诗

扑地惟看瓦砾存，空城钟动欲黄昏。路傍孰进王孙饭，台上徒招帝子魂。马带斜阳临石镜，樵牵落叶下松门。隔溪浪指秦人洞，试问桑麻有几村。
虫异
作者：陆世楷
朝代：清
体裁：古风

仲冬之月百虫蛰，忽有异物从空来。细如狗蚤大鳖虱，所至辄为仓廪灾。虫本化生亦由湿，假之羽翼恣飞集。轻于尘雾远忽踰，锐若针芒坚已入。昨年亢旱良可哀，盖藏竭矣租赋催。幸今有收又侵耗，害同雀鼠尤壮哉。或云降罚皆凶人，空中驱遣似有神。师巫祈禳颇能验，讹言或亦由愚民。古来物变不胜穷，穆王军士成沙虫。干戈连岁多暴骨，得无怨骨成鬼雄。此虫曾未见经史，纷纷臆说从兹起。上天休咎岂易知，勤修人事灾应弭。有虎勿捕蝗勿驱，至诚所感异类孚。彼苍降鉴神亦听，区区祷祀何为乎。
诸将五首·其一
作者：陆世楷
朝代：清
体裁：七言律诗

元戎专阃夜郎遥，𤏡道烽烟万里销。略地自开诸郡市，瞻天还帅百蛮朝。阶前掾佐多腰艾，帐下材官半射雕。谁谓南人畏诸葛，将军原是汉嫖姚。
诸将五首·其三
作者：陆世楷
朝代：清
体裁：七言律诗

三军缟素哭贤王，秬鬯重看赉尚方。自取昆崙通象郡，更移闽越控扶桑。岛门尽解田横甲，海舶初归陆贾装。最是此中能速化，直教鳞介遍冠裳。
诸将五首·其二
作者：陆世楷
朝代：清
体裁：七言律诗

荆南募府羽书纷，丞相威名天下闻。到处轻裘怀叔子，当时帽落笑参军。盘江渐见梯航远，蜀道无劳馈饷勤。岂为明珠谗薏苡，云台不数伏波勋。
诸将五首·其五
作者：陆世楷
朝代：清
体裁：七言律诗

朱旗千里拥艨艟，北固山头戍垒空。不是水犀来海上，已教铁锁断江中。孤军成败谁临汝，半壁安危独倚公。圣主酬庸多异数，早开麟阁画飞熊。
诸将五首·其四
作者：陆世楷
朝代：清
体裁：七言律诗

开封横浦旧崔嵬，虎旅长驱一夕开。翠羽不须天阙贡，文犀何事日南来。蛮歌十部貔貅暇，野哭千村鸿雁哀。岁费黄金收骏骨，越台空自拟燕台。
读三大家诗钞戏为俳体·其一
作者：陆世楷
朝代：清
体裁：七言绝句

牧老风流肖牧之，红笺碧砚助吟诗。东山一卧閒丝竹，新得佳人是夏姬。
读三大家诗钞戏为俳体·其三
作者：陆世楷
朝代：清
体裁：七言绝句

珠江箫管拥兰桡，国子先生未寂寥。使粤归来应载宝，细君湖上正逍遥。
读三大家诗钞戏为俳体·其二
作者：陆世楷
朝代：清
体裁：七言绝句

玉树铜驼恨未忘，永和一阕拟连昌。梅村不作梅花梦，闺咏亲贻卞女郎。
豆异
作者：陆世楷
朝代：清
体裁：古风

昔闻雨金并雨粟，岂真神鬼输运速。为祥为孽理未明，不耕而穫恐非福。蚩蚩苗民何所知，但喜有粟从天贻。饥者易食聊一饱，化浆为血心始疑。闻之远近尽惊诧，虫灾况复当此时。余思风力称最雄，能搴巨石旋空中。矧知小物任飘陨，祗讶色味微不同。古今异事多讹传，比来目击信有焉。鬼方妖幻纷堪纪，何必齐谐志怪篇。
野泊
作者：陆世楷
朝代：清
体裁：七言绝句

桃溪花落隔通津，短棹沿洄朗水滨。客路宾朋俱散尽，啼猿何事尚依人。
雄州竹枝·其一
作者：陆世楷
朝代：清
体裁：词

朝闻鹧鸪啼山头，暮闻鹧鸪啼江头。山程水程行不得，郎今何事斜阶游。
雄州竹枝·其二
作者：陆世楷
朝代：清
体裁：词

十三女儿朱颜酡，夜来联袂相经过。怀远楼前明月满，一时齐唱木鱼歌。
马船行
作者：陆世楷
朝代：清
体裁：古风

南人使船如使马，北人用马还用船。将军驱马一万匹，载马直须船一千。千船费金约五万，其价始与马等焉。粤中盗贼利舟楫，千顷苍茫凌一叶。江村遥望隔波涛，骅骝虽健难近蹑。北师藉马方成功，岂知马更藉船通。何如用船且舍马，伏波横海名犹雄。黄金费尽龙媒蹶，残枥萧萧閒厩卒。马船已朽马骨高，朝汉台边嘶夜月。
竹枝词·山居
作者：陆丰乡土志
朝代：清

淳风最好是山居，松作城垣竹作篱。投市许多山里客，出担柴炭入担重。
秋日同郭皋旭叶星期过涵晖饮于甘山斋
作者：陆之泓
朝代：清
体裁：七言律诗

开轩潇洒坐高秋，把酒应忘大火流。乱后文章沦欲尽，樽前唱和喜相投。名心渐尽青山迥，生计无聊落日愁。此际论交真管鲍，风尘驱马自悠悠。